PATVIRTINTA

UAB „Investicijų ir verslo garantijos“

generalinio direktoriaus

2020 m. gegužės 6 d. įsakymu Nr. B-65

**SKATINAMOSIOS FINANSINĖS PRIEMONĖS „PASKOLOS LABIAUSIAI NUO COVID-19 NUKENTĖJUSIEMS VERSLAMS“ ĮGYVENDINIMO SĄLYGŲ APRAŠAS**

1. **BENDROSIOS NUOSTATOS**
	1. Skatinamosios finansinės priemonės „Paskolos labiausiai nuo COVID-19 nukentėjusiems verslams“ įgyvendinimo sąlygų aprašas (toliau – Aprašas) nustato finansinės priemonės „Paskolos labiausiai nuo COVID-19 nukentėjusiems verslams“ (toliau – Priemonė) įgyvendinimo sąlygas ir reikalavimus Priemonės finansų tarpininkams (toliau – FT).
	2. Lietuvos Respublikos Vyriausybė 2018 m. spalio 17 d. UAB „Investicijų ir verslo garantijos“ (toliau – Invega) suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu Invega yra įtraukta į Nacionalinės plėtros įstaigų sąrašą. Invega įgyvendina skatinamąsias finansines priemones, finansuojamas Lietuvos Respublikos valstybės biudžeto lėšomis.
	3. Priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių planą, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslą „Padėti verslui išsaugoti likvidumą“ ir 4 tikslą „Skatinti ekonomiką“.
	4. Priemonė įgyvendinama iš kontroliuojančio fondo „INVEGOS fondas“ (toliau – INVEGOS fondas), įsteigto pagal 2009 m. balandžio 7 d. sutartį, sudarytą tarp Lietuvos Respublikos finansų ministerijos,Lietuvos Respublikos ūkio ministerijos ir Invegos, lėšų. Pagal šią sutartį INVEGOS fondo valdytoja paskirta Invega.
	5. Aprašas suderintas INVEGOS fondo sutartyje nustatyta tvarka.
	6. Aprašas ir kvietimas teikti prašymus viešai skelbiamas Invegos interneto svetainėje [www.invega.lt](http://www.invega.lt) visą laikotarpį, kol išskolintos visos Priemonei skirtos lėšos.
	7. Aprašas ir jo priedai gali būti paaiškinami FT ar Invegos iniciatyva. Aprašo nuostatų paaiškinimai skelbiami viešai interneto puslapyje [www.invega.lt](http://www.invega.lt).
	8. Siekiant įvertinti visų suinteresuotų šalių pastabas ir užtikrinti, kad Priemonės sąlygos atitiktų rinkos poreikius, iki Aprašo suderinimo vykdytas viešas Priemonės įgyvendinimo sąlygų aptarimas.
2. **PRIEMONĖS ĮGYVENDINIMO SUTARTIES OBJEKTAS**
	1. Sudaromos sutarties su kiekvienu FT objektas – Priemonės įgyvendinimas pagal šiame Apraše ir sudarytoje Priemonės įgyvendinimo sutartyje (toliau – Sutartis) nustatytas sąlygas.
	2. Už Priemonės įgyvendinimą FT nėra mokamas valdymo mokestis.
	3. Pagrindinis Priemonės tikslas yra dėl COVID-19 protrūkio su sunkumais susiduriantiems smulkiojo ir vidutinio verslo subjektams, kaip ši sąvoka apibrėžta Lietuvos Respublikos smulkiojo ir vidutinio verslo plėtros įstatyme (toliau – SVV subjektai), suteikti finansavimą paskolų forma, kad SVV subjektai galėtų susimokėti už savo būtinąsias išlaidas.
	4. Detalus Priemonės sąlygų aprašymas pateikiamas Aprašo 1 priede (Pagrindinės sąlygos).
	5. Tipinės Sutarties projektas pateikiamas Aprašo 3 priede (Sutartis).
3. **PRAŠYMO PATEIKIMAS**
	1. FT, pageidaujantys įgyvendinti Priemonę, Invegai teikia nustatytos formos prašymus (Aprašo 2 priedas) dėl sutarties sudarymo nuo kvietimo paskelbimo dienos iki tol, kol reikalavimus atitikusiems ir Sutartis sudariusiems FT išmokamos visos Priemonei skirtos lėšos, bet ne ilgiau kaip iki 2020-06-30 (terminas gali būti pratęstas, atsižvelgiant į ekonominę situaciją rinkoje).
	2. Kvietimą teikti prašymus planuojama skelbti 2020 m. balandžio mėnesį. Kvietimas skelbiamas Invegos sprendimu.
	3. FT neišmokėta Priemonei skirta lėšų suma nuolat atnaujinama ir skelbiama Invegos interneto svetainėje [www.invega.lt](http://www.invega.lt).
	4. Prašymą ir kitus dokumentus, siekiant įvertinti FT atitikimą Apraše nustatytiems reikalavimams, FT Invegai teikia elektroniniu paštu paskolosCOVID-19@invega.lt.
	5. Prašymas privalo būti pasirašytas saugiu kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje nustatytus reikalavimus. Prašymas, priedai ir kartu su jais pateikiama informacija (įskaitant bet kokius kitus dokumentus, kuriuos FT mano esant reikalingus arba aktualius pateikti) privalo būti tiksli ir aiški, kad Invega galėtų atlikti išsamų, informacija pagrįstą FT atitikimo nustatytiems tinkamumo reikalavimams vertinimą.
	6. Invega gali paprašyti pateikti papildomą informaciją ir dokumentus, kai FT pateiktų duomenų nepakanka pagrįsti FT atitikimą Apraše nustatytiems tinkamumo reikalavimams.
	7. Popierinėje formoje arba ne Invegos nurodytomis elektroninėmis priemonėmis pateikti prašymai nėra vertinami.
	8. FT prašymas ir kita korespondencija pateikiama lietuvių kalba. Jei atitinkami dokumentai yra išduoti kita kalba, turi būti pateiktas FT ar jo įgalioto asmens parašu patvirtintas vertimas į lietuvių kalbą. Vertimas, patvirtintas FT ar jo įgalioto asmens parašu, bus laikomas tinkamu.
	9. Atitikimui Apraše nurodytiems tinkamumo reikalavimams pagrįsti būtina pateikti pagrindžiančius dokumentus ar informaciją, jei atitinkama informacija nėra viešai skelbiama ar prieinama (pvz., FT ar Lietuvos banko internetinėje svetainėje).
	10. Vienas FT gali pateikti tik vieną prašymą dėl Sutarties sudarymo.
	11. FT pasiūlyme turi nurodyti, kokia prašyme pateikta informacija yra konfidenciali. Invega, Invegos vertinimo komisija (toliau – Komisija), jos nariai ar ekspertai ir kiti asmenys negali atskleisti FT pateiktos informacijos, kurią FT nurodė kaip konfidencialią, išskyrus kai tokia informacija laikoma nekonfidencialia pagal Lietuvos Respublikos teisės aktus.
	12. Prašymą, vadovaujantis Lietuvos Respublikos centrinių kredito įstaigų įstatymo 5 str. 1 d. 5 p. ir 42 str. 1 d. gali teikti kredito unijos, veikiančios kaip ūkio subjektų grupė ir atstovaujamos centrinių kredito unijų. Tokiu atveju FT grupė pateikia jungtinės veiklos sutartį arba tinkamai patvirtintą jos kopiją (pateikiama skaitmeninė kopija). Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant numatomą su Invega sudaryti Sutartį, šių įsipareigojimų vertės dalis, įeinanti į bendrą Sutarties vertę. Jungtinės veiklos sutartis turi numatyti solidarią visų šios sutarties šalių atsakomybę už prievolių Invegai nevykdymą. Taip pat jungtinės veiklos sutartyje turi būti numatytas FT, kuris atstovauja ūkio subjektų grupei (su kuo Invega turėtų bendrauti prašymo vertinimo metu ir teikti su prašymo vertinimu susijusią informaciją).
	13. Jei bendrą prašymą pateikia kartu veikiančių kredito unijų grupė, teikiantis prašymą FT privalo papildomai patvirtinti, kad kiekvienas jungtinės veiklos sutarties dalyvis atitinka Apraše nustatytus tinkamumo reikalavimus, išskyrus finansinius reikalavimus ir normatyvus, kuriuos turi atitikti ir pateikti nurodytus dokumentus turi bent vienas šio ūkio subjektų grupės narys arba visi ūkio subjektų grupės nariai kartu.
	14. Visus dokumentus, tvarkas ir metodikas, kurių turėjimą ir atitikimą teisės aktų reikalavimams prašoma patvirtinti teikiant prašymą, FT įsipareigoja pateikti Invegai ar kitoms audito institucijoms Sutartyje nustatyta tvarka bet kuriuo metu.
4. **PRAŠYMŲ VERTINIMAS**
	1. FT prašymai vertinami vadovaujantis lygiateisiškumo, nediskriminavimo, skaidrumo, abipusio pripažinimo ir proporcingumo principais bei laikantis konfidencialumo ir nešališkumo reikalavimų. Priimant sprendimus dėl Aprašo sąlygų ir jas aiškinant vadovaujamasi racionalumo principu.
	2. Prašymai vertinami eiliškumo tvarka pagal jų gavimo Invegoje datą ir laiką.
	3. Prašymas turi būti įvertintas per 5 darbo dienas nuo prašymo ir visų vertinimui reikalingų tinkamai užpildytų dokumentų gavimo Invegoje dienos.
	4. Tais atvejais, kai FT jau yra sudaręs sutartį (-is) dėl veikiančių Invegos finansinių priemonių įgyvendinimo per 12 mėn. iki prašymo pateikimo, gali būti atliekamas supaprastintas FT vertinimas. Tokiu atveju vertinami tik su Priemonės įgyvendinimu susiję dokumentai ir informacija, o FT turi pateikti patvirtinimą, kad tinkamumo reikalavimų duomenys ir informacija nuo praėjusio FT vertinimo nepasikeitė. Tačiau bet kokiu atveju, Invega turi teisę prašyti pateikti visus tinkamumo reikalavimams įvertinti reikalingus dokumentus.
	5. Informacija apie kiekvieno FT prašymo vertinimo statusą ir Sutarties su FT pasirašymą pateikiama Invegos interneto svetainėje.
	6. Tinkamumo reikalavimus atitinkantis FT raštu prašyme nurodytu elektroninio pašto adresu informuojamas apie sprendimą sudaryti Sutartį.
	7. Tinkamumo reikalavimų neatitinkantis FT arba FT, per 5 darbo dienas po Invegos prašymo pateikti papildomus dokumentus dėl atitikimo nustatytiems tinkamumo reikalavimams nepateikęs Invegai prašomų papildomų dokumentų atitikimą tinkamumo reikalavimams pagrįsti, raštu prašyme nurodytu elektroninio pašto adresu informuojamas apie atsisakymą sudaryti Sutartį.
	8. Pateikus melagingą informaciją, kurią Invega gali įrodyti bet kokiomis teisėtomis priemonėmis, FT prašymas yra atmetamas, nurodant atmetimo priežastis.
	9. Naujų prašymų priėmimas ir prašymų vertinimas stabdomas, kai išmokamos visos Priemonės lėšos Aprašo reikalavimus atitikusiems ir Sutartis sudariusiems FT arba 2020-06-30 (terminas gali būti pratęstas, atsižvelgiant į ekonominę situaciją rinkoje).
	10. Pretenzijos dėl priimtų sprendimų teikiamos Invegai, kuri pretenziją išnagrinėja ne vėliau, kaip per 20 darbo dienų. Invegos veiksmai ar sprendimai gali būti skundžiami Lietuvos Respublikos įstatymų nustatyta tvarka.
5. **TINKAMUMO REIKALAVIMAI**

5.1. Prašymus dėl Sutarties sudarymo teikiantys FT turi atitikti tinkamumo reikalavimus, nurodytus 1 lentelėje.

1 lentelė

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas FT** | **Lietuvos banko neprižiūrimas FT** | **Paaiškinimai dėl teikiamų dokumentų ir informacijos** |
| **FT yra finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas** | FT yra Lietuvos banko prižiūrimų finansų rinkų dalyvių sąraše | FT turi teisę teikti finansavimo paslaugas | Lietuvos banko neprižiūrimas FT pateikia VĮ „Registrų centras“ išrašą, kuriame nurodoma, kad FT teikia finansavimo paslaugas. Jeigu VĮ „Registrų centras“ išraše nenurodoma FT veikla, nustatyta Lietuvos Respublikos finansų įstaigų įstatymo 3 straipsnyje, FT turi pateikti papildomus dokumentus ir paaiškinimus (Priemonės įgyvendinimo aprašyme), iš kurių būtų galima įsitikinti, kad FT yra finansų įstaiga ir turi teisę teikti finansavimo paslaugas |
| **FT ir jo grupės valdymo struktūra** | Nereikia pateikti | Privaloma pateikti | Informacija pateikiama Priemonės įgyvendinimo aprašyme |
| **Patirtis ir reputacija** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai remiantis Lietuvos banko duomenimis \* | FT, su juo susiję asmenys\*\*\* ir administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, negali būti minimi su korupcija susijusiuose viešai prieinamuose finansinių institucijų sankcijų sąrašuose | Informacija pateikiama Priemonės įgyvendinimo aprašyme ar kituose dokumentuose |
| Vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas\* | FT vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas | FT vadovų ir kreditavimo sprendimus priimančių asmenų kvalifikacija ir patirtis vertinama, atsižvelgiant į asmens išsilavinimo lygį ir pobūdį, kvalifikacijos tobulinimą, profesinės veiklos ar darbo patirties pobūdį ir trukmę bei į kitus veiksnius, kurie gali turėti įtakos asmens kvalifikacijai ir patirčiai. Informacija pateikiama Priemonės įgyvendinimo aprašyme |
|  | Administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\* | FT administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\*\*\*\* | Reputacija vertinama pagal FT prašymo 1 priede ir Priemonės įgyvendinimo aprašyme pateiktą informacija, taip pat informaciją, skelbiamą Lietuvos banko internetinėje svetainėje. Gali būti vertinama internete, spaudoje ir kituose viešai prieinamuose informacijos šaltiniuose skelbiama informacija |
| **Finansiniai reikalavimai ir normatyvai** | Lietuvos bankui turi būti pateikta audituota metinė finansinė atskaitomybė\* | Audituota metinė finansinė atskaitomybė | Atitikimas normatyvams vertinamas remiantis FT pateiktais duomenimis: finansinių ataskaitų rinkiniu ir (ar) ataskaitomis bei kitais dokumentais. Priemonės įgyvendinimo aprašyme pateikiama informacija apie pajamų iš finansavimo veiklos dydį, jeigu ši informacija neišskiriama finansinėse ataskaitose, pateikiami kiti atitikimą reikalavimui patvirtinantys įrodymai. |
| FT nėra taikomos Lietuvos banko poveikio priemonės, išskyrus įspėjimą \* | Minimalios 2019 m. metinės pajamos – ne mažiau kaip 100 000 EUR, iš jų ne mažiau kaip 50 proc. pajamų iš finansavimo veiklos |
| Jeigu Lietuvos bankas netaiko FT veiklos riziką ribojančių normatyvų, tokiu atveju taikomi Lietuvos banko neprižiūrimiems FT nustatyti normatyvai | FT nuosavo kapitalo suma (įstatinio kapitalo, jo priedų, rezervų ir nepaskirstyto pelno suma) paraiškos pateikimo metu turi būti ne mažesnė nei 0,25 mln. EUR. FT koreguoto nuosavo kapitalo suma\*\* negali būti mažesnė kaip 0,1 mln. EUR. |
| **FT prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal FT veiklai taikomus teisės aktus** | Nereikia pateikti | Nereikia pateikti | Tikrinami valstybės registruose viešai prieinami duomenys ir informacija |
| **Minimali veiklos vykdymo trukmė 12 mėn.**  |  |  | Informacija pateikiama Priemonės įgyvendinimo aprašyme  |
| **FT turi pagrįsti, kad Lietuvoje per paskutinius 12 mėnesių tinkamai suteikė ne mažiau kaip 50 vnt. Paskolų verslo subjektams), kurių kiekvienos vertė ne didesnė kaip 100  000 Eur** |  |  | Patvirtinanti informacija pateikiama Priemonės įgyvendinimo aprašyme, FT pažymoje, kituose atitikimą šiam reikalavimui patvirtinančiuose dokumentuose.  |
| **Vidaus kontrolės sistema** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai, remiantis Lietuvos banko duomenimis\* | FT turi turėti saugią ir patikimą jo veiklą užtikrinančią vidaus kontrolės sistemą, kaip tai nustatyta LR finansų įstaigų įstatyme | Pateikiami patvirtinimai FT prašyme ir (ar) Priemonės įgyvendinimo aprašyme  |
| - | FT turi turėti nustatytas procedūras, skirtas vertinti pinigų plovimo ir (ar) teroristų finansavimo rizikos pasireiškimą bei ją valdyti |
| - | FT turi užtikrinti informacijos saugumą pagal BDAR reikalavimus |
| - | FT turi turėti galimų interesų konfliktų valdymo tvarkas ir procedūras |
|  | FT turi turėti elektroninių duomenų apdorojimo kontrolės ir apsaugos priemones |
|  | FT turi turėti patikimą dokumentų saugojimo sistemą ir duomenų, susijusių su paskolų teikimu SVV subjektams, kaupimo bei valdymo sistemą |

PAAIŠKINIMAI:

\* Tais atvejais, kai FT veiklos priežiūrą vykdo Lietuvos bankas, daroma prielaida, kad ši institucija yra patikrinusi FT atitikimą šiems tinkamumo reikalavimams, todėl lentelėje nurodytų tinkamumo reikalavimų vertinimai nėra atliekami, tačiau vadovaujantis Lietuvos banko internetinėje svetainėje skelbiama informacija yra patikrinama, ar FT nėra taikomos poveikio priemonės ar veiklos apribojimai. Jeigu FT taikomos poveikio priemonės ar veiklos apribojimai, „Invega“ gali paprašyti papildomos informacijos, siekdama įvertinti nustatytų pažeidimų mastą, jų ištaisymo terminus ir įtaką taikomiems tinkamumo reikalavimams. FT turi pateikti paaiškinimus kokių veiksmų buvo imtasi, kad pažeidimai, dėl kurių taikytos Lietuvos banko poveikio priemonės ar veiklos ribojimai būtų ištaisyti ar panaikinti ir neturės įtakos tinkamam Priemonės įgyvendinimui. Papildomų paaiškinimų iš FT neprašoma, kai Lietuvos banko taikyta poveikio priemonė – įspėjimas.

\*\* Koreguotas nuosavas kapitalas yra apskaičiuojamas mažinant nuosavo kapitalo sumą visų paskolų, išduotų su FT ir jo vadovais susijusiems asmenims\*\*\*, likučių suma, taip pat kito balanse apskaitomo turto, dėl kurio verte auditoriai negalėjo įsitikinti ir pareiškė sąlyginę nuomonę, vertei (pavyzdžiui, gautinomis sumomis, dėl kurių susigrąžinimo galimybių paskolos gavėjas auditoriams nepateikė pakankamų įrodymų). Koreguotas kapitalas gali būti didinamas FT akcininkų ar trečiųjų asmenų FT suteiktų paskolų suma, jeigu šios paskolos bus subordinuotos „Invegos“ atžvilgiu visu Sutarties galiojimo laikotarpiu (turi būti pasirašyti trišaliai susitarimai tarp Bendrovės, Finansų tarpininko ir lėšas paskolinusių asmenų arba pateikti kiti tinkami patvirtinimai dėl šio reikalavimo įvykdymo).

\*\*\* Su FT susijusiais asmenimis laikomi:

- asmenys, turintys FT kvalifikuotąją įstatinio kapitalo ir (arba) balsavimo teisių dalį ir jų kontroliuojamos įmonės;

- juridiniai asmenys, kurių kvalifikuotąją įstatinio kapitalo ir (arba) balsavimo teisių dalį turi FT;

- aukščiau nurodytų juridinių asmenų vadovai ir su jais artimos giminystės, taip pat svainystės ryšiais susiję asmenys;

- fiziniai asmenys, artimos giminystės, taip pat svainystės ryšiais susiję su FT kvalifikuotąją įstatinio kapitalo ir (arba) balsavimo teisių dalį turinčiais fiziniais asmenimis;

\*\*\*\* Asmuo negali būti laikomas nepriekaištingos reputacijos, jeigu:

- jis yra pripažintas kaltu padaręs Lietuvos Respublikos baudžiamajame kodekse numatytą sunkų, labai sunkų nusikaltimą arba tyčinį nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, visuomenės saugumui, valstybės tarnybai ir viešiesiems interesams ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas yra išnykęs arba panaikintas;

- jis yra pripažintas kaltu padaręs kitą Lietuvos Respublikos baudžiamajame kodekse arba kitų valstybių įstatymuose numatytą nusikalstamą veiką ir nuo bausmės atlikimo, bausmės vykdymo atidėjimo ar atleidimo nuo bausmės atlikimo dienos nepraėjo treji metai;

- jis buvo nušalintas ar atleistas iš pareigų ar darbo arba praradęs teisę verstis tam tikra veikla už neatitikimą įstatymuose keliamiems nepriekaištingos reputacijos reikalavimams arba dėl finansų rinką reglamentuojančių teisės aktų pažeidimo ir nuo nušalinimo ar atleidimo iš pareigų ar darbo arba teisės verstis tam tikra veikla praradimo dienos nepraėjo treji metai;

- jis piktnaudžiauja psichotropinėmis, narkotinėmis, kitomis psichiką veikiančiomis medžiagomis ar alkoholiu;

- yra kitų reikšmingų aplinkybių, kurios leidžia pagrįstai abejoti asmens gebėjimu užtikrinti patikimą ir apdairų finansų įstaigos valdymą arba tinkamą kitų nustatytų funkcijų atlikimą.

1. **SUDAROMOS SUTARTIES NUOSTATOS**
	1. Sutartis su FT sudaroma pagal pateiktą projektą, kuris pridedamas kaip Aprašo 3 priedas (Sutartis).
	2. Sutarties nuostatos gali būti koreguojamos pritaikant Sutarties nuostatas FT, teikiantiems prašymus pagal Aprašo 3.12 punktą.
	3. Sudaroma Sutartis galioja iki įsipareigojimų pagal Sutartį įvykdymo pabaigos.
	4. Sutartis gali būti keičiama Sutartyje nurodytais atvejais ir tvarka.

Aprašo 1 priedas

Pagrindinės sąlygos

**PAGRINDINĖS SKATINAMOSIOS FINANSINĖS PRIEMONĖS**

**„PASKOLOS LABIAUSIAI NUO COVID-19 NUKENTĖJUSIEMS VERSLAMS“ SĄLYGOS**

**1. ĮVADINĖ INFORMACIJA**

* 1. **Kvietimo tikslas**

Organizuojamu kvietimu siekiama sudaryti sutartis su skatinamosios finansinės priemonės „Paskolos labiausiai nuo COVID-19 nukentėjusiems verslams“ (toliau – **Priemonė**) finansų tarpininkais (toliau – **FT**), kurie, atlikdami šiose sąlygose (toliau – **Pagrindinės sąlygos**) nustatytas veiklas, įgyvendins Priemonę.

* 1. **Priemonės aplinka ir tikslai**

2009 m. balandžio 7 d. tarp Lietuvos Respublikos finansų ministerijos (toliau – **FM**), Lietuvos Respublikos ūkio ministerijos ir uždarosios akcinės bendrovės „Investicijų ir verslo garantijos“ (toliau – **Invega**) buvo pasirašyta Finansavimo sutartis, kuria buvo įsteigtas kontroliuojantysis fondas „INVEGOS fondas“ (toliau – **INVEGOS fondas**). Pagal šią sutartį INVEGOS fondo valdytoja yra paskirta Invega.

Lietuvos Respublikos Vyriausybė 2018 m. spalio 17 d. Invegai suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu Invega yra įtraukta į Nacionalinės plėtros įstaigų sąrašą. Invega įgyvendina skatinamąsias finansines priemones, finansuojamas Lietuvos Respublikos valstybės biudžeto lėšomis.

Priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių plano, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslą „Padėti verslui išsaugoti likvidumą“ ir 4 tikslą „Skatinti ekonomiką“.

Pagrindinis Priemonės tikslas yra dėl COVID-19 protrūkio su sunkumais susiduriantiems smulkiojo ir vidutinio verslo subjektams, kaip ši sąvoka apibrėžta SVV įstatyme (toliau – SVV subjektai), skubiai ir be didelių apribojimų suteikti finansavimą paskolų forma, kad jie galėtų susimokėti už savo būtinąsias išlaidas. Atsižvelgiant į tai, kad ši Priemonė skirta didelio rizikingumo SVV subjektams, kurie pasižymi aukšta nemokumo tikimybe, Priemonėms panaudotų lėšų nesusigrąžinimo rizika yra labai didelė. Priemonei įgyvendinti skirta iki 50 mln. Eur Lietuvos Respublikos valstybės biudžeto lėšų. Priemonei skirta lėšų suma gali būti kompetentingų valstybės institucijų sprendimu didinama arba mažinama, atsižvelgiant į rinkos poreikį.

**1.3. Reglamentuojantys teisės aktai:**

**Europos Sąjungos (toliau – ES) teisės aktai ir gairės:**

- 2020 m. kovo 19 d. Europos Komisijos komunikatas dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos (toliau – **Komunikatas**);

**Nacionaliniai teisės aktai ir dokumentai:**

- Lietuvos Respublikos smulkiojo ir vidutinio verslo plėtros įstatymas (toliau – **SVV įstatymas**);

- Lietuvos Respublikos nacionalinių plėtros įstaigų įstatymas;

- Lietuvos Respublikos civilinis kodeksas;

- Lietuvos Respublikos Vyriausybės 2018 m. rugsėjo 12 d. nutarimas Nr. 910 „Dėl skatinamųjų finansinių priemonių, finansuojamų iš Lietuvos Respublikos valstybės biudžeto lėšomis, įgyvendinimo taisyklių patvirtinimo“;

- Lietuvos Respublikos Vyriausybės 2001 m. liepos 11 d. nutarimas Nr. 887 „Dėl uždarosios akcinės bendrovės „Investicijų ir verslo garantijos“ veiklos;

 - Lietuvos Respublikos Vyriausybės 2020 m. kovo 14 d. nutarimas Nr. 207 „Dėl karantino Lietuvos Respublikos teritorijoje paskelbimo“;

- Lietuvos Respublikos ekonomikos ir inovacijų ministro 2020 m. balandžio 15 d. įsakymu Nr. 4-229 „Dėl skatinamosios finansinės priemonės „Paskolos labiausiai nuo COVID-19 nukentėjusioms įmonėms“ schemos patvirtinimo“ patvirtinta Skatinamosios finansinės priemonės „Paskolos labiausiai nuo COVID-19 nukentėjusioms įmonėms“ schema (toliau – **Paskolos labiausiai nuo COVID-19 nukentėjusioms įmonėms schema**);

- kiti Priemonei taikytini teisės aktai, taisyklės, rekomendacijos, gairės ir jų pakeitimai.

**2.** **SUTARTIES DĖL PRIEMONĖS ĮGYVENDINIMO OBJEKTAS**

**2.1. Sudaromos** **Priemonės Sutarties objekto aprašymas[[1]](#footnote-2):**

Priemonė bus įgyvendinama tik Lietuvos Respublikos valstybės biudžeto lėšomis, t. y. įgyvendindami Priemonę, atrinkti FT prie Priemonės lėšų neturės prisidėti nuosavomis lėšomis.

Už Priemonės valdymo paslaugų teikimą FT nemokamas valdymo mokestis.

**2.2. Priemonės sąlygos**

|  |  |
| --- | --- |
| **Priemonės pavadinimas** | „Paskolos labiausiai nuo COVID-19 nukentėjusiems verslams“ |
| **Sutartis** | Sutartis, pasirašyta Invegos su atrinktu FT |
| **Paskola (toliau – Paskola)** | FT Paskolos gavėjui iš Priemonės lėšų suteikta paskola pagal Priemonę atitinkančią paskolos sutartį, kurią sudaro FT kaip kreditorius ir Paskolos gavėjas, kaip skolininkas (toliau – **Paskolos sutartis**) |
| **Nuosavas (privatus) indėlis** | FT prie Paskolų neturi prisidėti savo lėšomis |
| **Paskolos rizika** | FT neprisiima Paskolų negrąžinimo ir kitų mokėjimų pagal Paskolos sutartis nemokėjimo rizikos |
| **Paskolų gavėjai (toliau – SVV subjektai arba Paskolos gavėjai)** | Paskolos teikiamos smulkiojo ir vidutinio verslo subjektams, kaip ši sąvoka apibrėžta SVV įstatyme |
| **FT** | Finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas, kurios paskutinių arba prieš tai ėjusių (tuo atveju, jei paskutinių finansinių metų ataskaitų rinkinys dar nebaigtas audituoti) finansinių metų metinių finansinių ataskaitų rinkinys buvo audituotas  |
| **Paskolos administravimo mokesčiai** | FT nustato Paskolos gavėjų mokamus FT mokesčius, tačiau privalo laikytis šių taisyklių: 1. Visi Paskolos gavėjo FT mokami Paskolos administravimo mokesčiai negali būti didesni nei 2 procentai nuo Paskolos sumos, bet bendra Paskolos administravimo mokesčių suma, kurią iš viso Paskolos gavėjas turi sumokėti už Paskolą negali būti mažesnė kaip 130 Eur ir didesnė kaip 1 300 Eur.2. Paskolos lėšos gali būti naudojamos administravimo mokesčiams mokėti. 3. Paskolos administravimo mokestis sumokamas su Paskolos išmokėjimu |
| **Atsakomybė už tinkamą Paskolos panaudojimą** | Už tinkamą Paskolos panaudojimą atsakingas Paskolos gavėjas. FT Paskolos panaudojimo tikrinti po Paskolos išdavimo neprivalo, tačiau bet kuriuo metu Paskolos panaudojimą gali tikrinti Audito institucijos |
| **Nefinansuotinų SVV subjektų (toliau – Nefinansuotini subjektai) kriterijai**  | 1. SVV subjektai, kurie 2019 m. gruodžio 31 d. buvo sunkumų patiriančios įmonės, kaip apibrėžta 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, 2 straipsnio 18 punkte. 2. SVV subjektai, vykdantys grynai finansinę veiklą, kai šios veiklos vykdomos kaip finansinių investicijų veikla (išskyrus, atvejus, kai Paskolos gavėjai vysto finansines technologijas). Finansinės technologijos (angl. *FinTech*) – tai technologijomis pagrįstos finansinės inovacijos, padedančios kurti naujus verslo modelius, veiklos programas, procesus ir produktus, kai SVV subjekto vystomomis technologijomis naudojasi ne pats SVV subjektas, bet jo klientai – kitos finansų įstaigos, dirbančios su galutiniais finansinių paslaugų, paremtų technologijomis, gavėjais. Šios inovacijos turi reikšmingą poveikį finansų rinkoms, institucijoms ir finansinėms paslaugoms. 3. SVV subjektai, tiesiogiai veikiantys ginklų ir šaudmenų, tabako ir tabako gaminių bei distiliuotų alkoholinių gėrimų gamybos, perdirbimo bei prekybos sektoriuose.4. SVV subjektai, užsiimantys azartinių lošimų organizavimu |
| **Nefinansuotinų išlaidų (toliau – Netinkamos išlaidos) kriterijai** | 1. Finansavimas negali būti skirtas investicijoms į Nefinansuotinus subjektus.2. Finansavimas negali būti skirtas išsimokėti dividendus, mažinti kapitalą išmokant lėšas dalyviams, supirkti savas akcijas ar atlikti kitokius mokėjimus iš kapitalo įmonių dalyviams, taip pat negali būti skirtas grąžinti arba suteikti paskolas įmonės dalyviams.3. Finansavimas negali būti panaudotas perfinansavimui, t. y. įmonės turimų įsipareigojimų finansų įstaigoms išankstiniam grąžinimui ar refinansavimui, taip pat įsipareigojimams kitiems asmenims pagal paskolos arba kreditavimo sutartis grąžinti anksčiau nei pagal nustatytą grafiką.4. Finansavimas negali būti skirtas gyvenamiesiems butams (apartamentams) įsigyti ir (ar) investicijoms į gyvenamųjų butų (apartamentų) būklės pagerinimą |
| **Paskolos turi atitikti šias sąlygas (toliau – Tinkamumo sąlygos)** | 1. Paskolos gavėjo tinkamumo sąlygas;2. Paskolų tinkamumo sąlygas |
| **Paskolos gavėjo tinkamumo sąlygos** | 1. Paskola teikiama Paskolos gavėjui – SVV subjektui, kuris nėra Nefinansuotinas subjektas, ir kuris:1.1. veikia Lietuvos Respublikoje. Paskolos gavėjas laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje, ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą. Atitikimas šiam reikalavimui vertinamas pagal viešus valstybinių registrų duomenis (ar kitus registrus, kurių duomenis naudoja FT savo veikloje) ir pagal SVV subjekto pateiktą deklaraciją;1.2. 2020 m. dėl COVID-19 protrūkio patyrė sunkumų, t. y. apyvarta nukrito daugiau kaip 30 proc. Apyvartos sumažėjimas skaičiuojamas taip: vidutinė Paskolos gavėjo mėnesio apyvarta po kovo 16 d. lyginama su vidutine mėnesio apyvarta, buvusia per 2019 metus. SVV subjektų, kurie yra įsteigti nuo 2020 m. sausio 1 d. iki 2020 m. kovo 1 d., apyvartos sumažėjimo kriterijus nėra vertinamas. Atitikimas reikalavimui vertinamas pagal Paskolos gavėjo deklaraciją (taip nustatoma apyvarta po 2020 m. kovo 16 d.) ir finansinę atskaitomybę (VĮ „Registrų centras“ pateiktą audituotą, arba, nesant audituotos, – neaudituotą) (taip nustatoma 2019 m. apyvarta) labai mažų, mažų ir vidutinių įmonių atveju arba pajamų deklaracijas verslininkų atveju. Esant poreikiui, Invega turi teisę pakeisti šį vertinimo kriterijų ar nustatyti kitokį jo vertinimo būdą;1.3. atitinka minimalius Lietuvos Respublikos mokesčių administravimo įstatymo 401 straipsnyje nustatytus patikimų mokesčių mokėtojų kriterijus. Atitikimas šiam reikalavimui vertinamas pagal viešai paskelbtą Valstybinės mokesčių inspekcijos informaciją;1.4. yra išlaikęs bent 50 proc. darbuotojų, palyginti su Paskolos gavėjo darbuotojų skaičiumi, buvusiu 2020 m. kovo 1 dieną. Atitikimas šiam reikalavimui vertinamas pagal viešus valstybinių registrų duomenis (ar kitus registrus, kurių duomenis naudoja FT savo veikloje) ir Paskolos gavėjo pateiktą deklaraciją; 1.5. jam nėra iškelta nemokumo byla ir (ar) jis nėra restruktūrizuojamas pagal Lietuvos Respublikos juridinių asmenų nemokumo įstatymą arba iki jo įsigaliojimo galiojusius Lietuvos Respublikos įmonių bankroto įstatymą ir Lietuvos Respublikos restruktūrizavimo įstatymą. Atitikimas reikalavimui vertinamas pagal viešai prieinamus valstybinių registrų duomenis;1.6. paraiškos pateikimo metu yra pateikęs VĮ „Registrų centras“ 2019 m. finansinių ataskaitų rinkinį (išskyrus kai Paskolos gavėjas yra verslininkas) |
| **Paskolų tinkamumo sąlygos** | 1. Negali būti finansuojamos Netinkamos išlaidos.2. Paskolos skiriamos būtiniausioms Paskolos gavėjo apyvartinėms lėšoms finansuoti |
| **Paskolų terminas** | Paskolos teikiamos 24 mėnesių terminui. Paskolos sutarties terminas gali būti Paskolos gavėjo prašymu per pirmus 12 Paskolos termino mėnesių FT sprendimu pratęstas, bet negali būti ilgesnis nei 36 mėnesiai, terminą skaičiuojant nuo Paskolos sutarties sudarymo dienos. Tuo atveju, kai pratęsiama Paskolos trukmė, turi būti perskaičiuojamos Paskolos palūkanos visai Paskolos trukmei |
| **Paskolų valiuta** | Visos sumos išreikštos eurais. Visi mokėjimai pagal Sutartį ir Paskolos sutartis atliekami eurais |
| **Didžiausia paskolos suma vienam Paskolos gavėjui**  | Didžiausia Paskolos suma apskaičiuojama laikantis šių nuostatų:1. Paskolos suma turi neviršyti dvigubos Paskolos gavėjo darbuotojams priskaičiuotos darbo užmokesčio su mokesčiais įskaitant privalomojo socialinio draudimo ir sveikatos draudimo įmokas, sumos per metus. Jei paskolos gavėjas veiklą vykdė 2019 m. ir anksčiau, darbo užmokesčio su mokesčiais suma nustatoma pagal 2019 m. faktinius duomenis. Tais atvejais, kai paskolos gavėjas pradėjo veiklą po 2019 m. sausio 1 d., paskolos suma negali viršyti numatomos darbo užmokesčio su mokesčiais sumos, išmokėtinos per pirmuosius dvejus jo veiklos metus, apskaičiuotos remiantis iki 2020 m. kovo 16 d. buvusiais darbo užmokesčio duomenimis, arba2. Paskolos suma turi neviršyti 25 procentų Paskolos gavėjo 2019 m. metinės apyvartos, arba, jei Paskolos gavėjas pradėjo veiklą vėliau nei 2019 m. sausio 1 d., Paskola neturi viršyti 25 procentų Paskolos gavėjo apyvartos iki Paskolos sutarties sudarymo;3. Visais atvejais Paskolos suma vienam Paskolos gavėjui negali viršyti 1 000 000 Eur. Paskolos suma gali būti keičiama atsižvelgiant į situaciją rinkoje, bet neviršijant Komunikato nustatytų ribų.4. Vienam Paskolos gavėjui iš Priemonės lėšų gali būti suteikiama viena Paskola. Paskolų gavėjams, kuriems, remiantis Aprašo sąlygomis, galiojusiomis iki 2020-04-26 (Invegos generalinio direktoriaus 2020-04-14 įsakymo Nr. B-43 „Dėl skatinamosios finansinės priemonės Paskolos labiausiai nuo COVID-19 nukentėjusiems verslams įgyvendinimo sąlygų aprašo patvirtinimo ir kvietimo paskelbimo“ 2020-04-14 dienos redakcija), ir pasirašytomis Sutartimis su FT, buvo išduota 100 000 Eur Paskola, tačiau vadovaujantis Metodiniais nurodymais, kurie pridedami kaip Sutarties priedas (toliau – Metodiniai nurodymai), tokie Paskolos gavėjai gali gauti Paskolą iki 1 000  000  Eur, Paskolos suma gali būti padidinta, Paskolos sumą apskaičiuojant pagal Metodinius nurodymus  |
| **Paskolos dydžio apskaičiavimas** | Paskolos dydis apskaičiuojamas pagal Paskolos gavėjo jau patirtas arba planuojamas patirti išlaidas darbuotojų darbo užmokesčiui (išskyrus tą darbo užmokesčio dalį, kurią Paskolos gavėjui iki Paskolos ar jos dalies išmokėjimo kompensavo valstybė pagal Lietuvos Respublikos užimtumo įstatymą mokėdama subsidijas už prastovą), transporto ir kitų paslaugų pirkimui, nekilnojamo turto nuomai (išskyrus tas išlaidas, kurias Paskolos gavėjui kompensuoja valstybė pagal priemonę „Dalinis nuomos mokesčio kompensavimas labiausiai nuo COVID-19 nukentėjusioms įmonėms“, turto išlaikymo išlaidoms, komunalinių paslaugų išlaidoms, Paskolos administravimo mokesčiams ir visoms kitoms Paskolos gavėjo būtinosioms administracinėms išlaidoms, kurios bus patirtos siekiant išlaikyti darbo vietas ir tęsti įmonės veiklą, kurių mokėjimo terminas sueina Tinkamumo laikotarpiu ir tai nėra susikaupusios senos skolos, kurių mokėjimo terminai buvo suėję iki Tinkamumo laikotarpio, padengti. Aiškumo dėlei, finansuojamos tik išlaidos, kurios bus patiriamos pinigais, nefinansuojant amortizacinių atskaitymų, atidėjinių, šalių susitarimais atidėtų mokėjimų ar kitų nepiniginių išlaidų. Paskolos dydis apskaičiuojamas pagal Metodinius nurodymus |
| **Priemonės lėšų išmokėjimas FT** | Priemonės lėšos FT pervedamos dalimis:1. Lietuvos banko prižiūrimam FT: kol FT neįgyvendino FT Invegai pateikiamų užtikrinimo priemonių, pirma Priemonės lėšų dalis išmokama pagal FT prašymą (prašyme FT turi nurodyti, kiek jis planuoja suteikti Paskolų per 5 d. d.), bet ne daugiau kaip 1 000 000 Eur. Antra Priemonės lėšų dalis, jei FT įgyvendino FT Invegai pateikiamas užtikrinimo priemones, išmokama pagal FT prašymą (prašyme FT turi nurodyti, kiek jis planuoja suteikti Paskolų per 1 mėnesį), bet ne daugiau kaip 5 000 000 Eur. Trečia (ir vėlesnės) Priemonės lėšų dalis pervedama FT, kai FT išmoka Paskolos gavėjams ne mažiau kaip 70 procentų bendros ankstesniais mokėjimais FT pervestos sumos. 2. Lietuvos banko neprižiūrimam FT: kol FT neįgyvendino FT Invegai pateikiamų užtikrinimo priemonių, Priemonės lėšos FT išmokamos pagal pateiktą prašymą, kuris turi būti pagrįstas su Paskolos gavėjais sudarytomis Paskolų sutartimis. Priemonės lėšos FT pervedamos, jei FT skolų, susijusių su mokesčių mokėjimu, suma neviršija 50 Eur (tikrinami valstybės registruose viešai prieinami duomenys ir informacija), ir, jei FT nėra iškelta nemokumo byla vadovaujantis Lietuvos Respublikos juridinių asmenų nemokumo įstatymu (tikrinami valstybės registruose viešai prieinami duomenys ir informacija). FT iš Invegos gautas Priemonės lėšas nedelsdamas, bet ne vėliau kaip per 1 d. d., perveda Paskolos gavėjui. Kai FT įgyvendina Užtikrinimo priemones, Priemonės lėšos toliau išmokamos pagal pateiktą prašymą (prašyme FT turi nurodyti, kiek jis planuoja suteikti Paskolų per 1 mėnesį), bet ne daugiau kaip 1 000 000 Eur. Vėlesnės Priemonės lėšų dalys pervedamos FT pagal prašymus, kai FT išmoka Paskolos gavėjams ne mažiau kaip 70 procentų bendros ankstesniais mokėjimais FT pervestos sumos. Tais atvejais, kai FT sąskaita yra Lietuvos Respublikos kredito įstaigoje (įskaitant užsienio valstybės kredito įstaigos filialą, įsteigtą Lietuvos Respublikoje) arba Lietuvos banko licencijuotoje mokėjimo ar elektroninių pinigų įstaigoje, FT turi įsipareigoti tokios kredito įstaigos arba mokėjimo ar elektroninių pinigų įstaigos nemokumo atveju grąžinti Invegai sąskaitoje buvusį Priemonės lėšų likutį Sutartyje nustatyta tvarka savo lėšomis.Kol FT neįgyvendino FT Invegai pateikiamų užtikrinimo priemonių, Priemonės lėšos FT išmokamos kaip galima greičiau, bet ne vėliau kaip per 2 d. d. nuo FT prašymo išmokėti lėšas pagal Priemonę pateikimo dienos. Kai FT įgyvendina FT Invegai pateikiamas užtikrinimo priemones, Priemonės lėšos FT išmokamos kaip galima greičiau, bet ne vėliau kaip per 5 d. d. nuo FT prašymo išmokėti lėšas pagal Priemonę pateikimo dienos.Atsižvelgiant į tai, kad Priemonė yra trumpalaikė, Invega, įvertinusi visų FT Paskolų suteikimo Paskolų gavėjams tempą ir vadovaudamasi racionalumo principu, gali pareikalauti FT grąžinti dalį ar visą nepanaudotų Priemonės lėšų likutį. Nepanaudotos Priemonės lėšos apskaičiuojamos iš FT pervestos sumos atėmus suteiktų Paskolų sumą |
| **FT Invegai pateikiamos užtikrinimo priemonės**  | Priemonei įgyvendinti FT privalo pirminiu maksimaliuoju įkeitimu:1. įkeisti esamas ir būsimas lėšas, esančias FT ar FT kredito įstaigos (įskaitant užsienio valstybės kredito įstaigos filialą, įsteigtą Lietuvos Respublikoje) arba Lietuvos banko licencijuotoje mokėjimo ar elektroninių pinigų įstaigos sąskaitoje, į kurią Invega perveda FT prašomas Priemonės lėšas, taip pat esamas ir būsimas lėšas, esančias FT specialiosiose sąskaitose (pvz., Paskolų gavėjų pagal Paskolų sutartis grąžintų lėšų sąskaitą), jei FT tokias specialiąsias sąskaitas atidaro ir naudoja;2. įkeisti FT reikalavimo teises, kylančias iš visų būsimų Paskolų sutarčių. FT reikalavimo teisių pagal būsimas Paskolų sutartis įkeitimas taip pat apima visus ir bet kuriuos FT naudai atliktus Paskolos gavėjo mokėjimus pagal Paskolos sutartį po to, kai įkaito gavėjas (Invega) informuoja įkaito davėją (FT) apie išieškojimo veiksmų pradžią |
| **Informacijos apie gautą SVV subjekto prašymą suteikti Paskolą ir Paskolos išdavimą pateikimas** | FT, gavęs SVV subjekto prašymą suteikti Paskolą, negali suteikti Paskolos nepatikrinęs SVV subjekto statuso Invegos nurodytoje duomenų bazėje (toliau – **Duomenų bazė**), kurioje registruojami prašymus išduoti Paskolas pateikę SVV subjektai ir Paskolų gavėjai pagal Priemonę. Jei Duomenų bazėje nėra informacijos apie SVV subjekto prašymą išduoti Paskolą ar SVV subjektui suteiktą Paskolą pagal Priemonę, tuomet FT informaciją apie SVV subjektą ir prašomos Paskolos dydį suveda į Duomenų bazę. Jei Duomenų bazėje yra informacija, kad SVV subjektas pateikė prašymą FT ar, kad SVV subjektas yra gavęs Paskolą pagal Priemonę, FT negali priimti SVV subjekto prašymo suteikti Paskolą ir negali suteikti Paskolos.Prieš pasirašydamas Paskolos sutartį su SVV subjektu, FT papildo Duomenų bazę informacija apie suteikiamą Paskolą. Tuo atveju, kai FT priima sprendimą SVV subjektui nesuteikti Paskolos, FT šia informacija taip pat papildo Duomenų bazę.Jei (i) FT su SVV subjektu sudarys Paskolos sutartį, prieš tai neįvedęs informacijos apie SVV subjekto paraišką išduoti Paskolą ir (ar) pasirašytą Paskolos sutartį į Duomenų bazę, ir (ii) SVV subjektui paskolą iš Priemonės lėšų suteiks kitas Priemonės įgyvendinime dalyvaujantis finansų tarpininkas, FT atitinkamą Paskolą turės finansuoti išimtinai savo lėšomis ir rizika |
| **Paskolos išmokėjimo Paskolos gavėjui tvarka**  | Paskolos teikiamos už laikotarpiu nuo 2020-03-16 iki 2020-07-31 patirtas Tinkamas išlaidas ir planuojamas patirti Tinkamas išlaidas. Invega terminą gali pratęsti, atsižvelgdama į situaciją rinkoje, bet ne ilgiau nei nustatyta Komunikate, t. y. iki 2020 m. gruodžio 31 d.. FT privalo vertinti Paskolos gavėjų atitikimą Tinkamumo sąlygoms prieš sudarant Paskolos sutartį.FT vertina Paskolos gavėjų atitikimą Tinkamumo sąlygoms, tačiau negali nustatyti griežtesnių reikalavimų. Vertinant Paskolų gavėjus, FT gali reikalauti tik tokių dokumentų ir informacijos, kurie yra būtini nustatyti atitikimą Tinkamumo sąlygoms, tačiau negali reikalauti Paskolos gavėjų pateikti perteklinių duomenų (pvz., reikalauti parengti verslo planą, kuriame būtų numatytas veiklos tęstinumo užtikrinimas). FT privalo užtikrinti efektyvų Paskolų išdavimo procesą taip, kad Paskolos gavėjo prašymas būtų įvertintas ir Paskolos sutartis sudaryta ir Paskolos lėšos išmokėtos Paskolos gavėjui per 3 d. d. nuo Paskolos gavėjo prašymo su visais Pagrindinėse sąlygose nustatytais Tinkamumo sąlygas pagrindžiančiais dokumentais gavimo  |
| **Paskolos grąžinimo grafikas** | Paskola pradedama grąžinti po Paskolos išmokėjimo praėjus 6 mėnesiams pagal Paskolos sutartyje nurodytą grafiką, kuris turi nustatyti Paskolos grąžinimą lygiomis dalimis nuo grąžinimo pradžios iki Paskolos termino pabaigos |
| **Paskolų užtikrinimo priemonės** | Jokios Paskolų užtikrinimo priemonės iš Priemonės suteiktoms Paskoloms netaikomos ir FT neturi teisės jų iš Paskolos gavėjų reikalauti |
| **Tinkamumo laikotarpis ir Paskolų išmokėjimo terminas** | FT Paskolų sutartis su Paskolų gavėjais gali pasirašyti ir Paskolas išmokėti iki 2020 m. liepos 31 d. Invega terminą gali pratęsti, atsižvelgdama į situaciją rinkoje, bet ne ilgiau nei nustatyta Komunikate, t. y. iki 2020 m. gruodžio 31 d. |
| **Paskolų teikimo kaina Paskolų gavėjams**  | Fiksuota metinė palūkanų norma Paskoloms priklausomai nuo Paskolos trukmės yra:

|  |  |
| --- | --- |
| Paskolos trukmė iki 12 mėnesių (imtinai) | Paskolos trukmė nuo 13 mėnesių iki 36 mėnesių (imtinai) |
| 0,1 procento | 0,19 procento |

Skaičiuojant palūkanas, laikoma, kad metai turi 360 dienų, o mėnuo – 30 dienų |
| **Grąžintų Paskolų lėšų ir gautų Paskolų palūkanų iš Paskolų gavėjų grąžinimo Invegai tvarka**  | FT pagal Paskolas sugrąžintas lėšas iš Paskolos gavėjo (Paskolos grąžinimus ir Paskolos palūkanas) kartą per mėnesį perveda į INVEGOS fondo sąskaitą ne vėliau kaip iki kito kalendorinio mėnesio 15 d.  |
| **Probleminių Paskolų administravimas** | Paskola laikoma Problemine tada, kai Paskolos gavėjas nesugeba vykdyti finansinių įsipareigojimų pagal Paskolos sutartį, t. y.:1. Paskolos gavėjui iškeliama bankroto bylair (arba)2. Paskolos gavėjas ne mažiau kaip 90 (devyniasdešimt) kalendorinių dienų neįvykdo finansinių įsipareigojimų pagal Paskolos sutartį (t. y. negrąžina Paskolos dalies ir (ar) nesumoka palūkanų). FT reikalavimo teises pagal Probleminių Paskolų sutartis perduoda Invegai. Lėšų išsiieškojimo procesą iš Paskolos gavėjo vykdo Invega. Nuostatos dėl reikalavimo teisių pagal Paskolų sutartis perdavimo Invegai privalo būti perkeliamos į Paskolų sutartis.Reikalavimo teises pagal Paskolų sutartis FT įsipareigoja nemokamai perduoti Invegai, kartu pateikiant reikalavimo teisių perdavimui ir skolos pagal Paskolų sutartis išsiieškojimui būtinus dokumentus |
| **Delspinigiai pagal Paskolos sutartį** | Paskolos gavėjui vėluojant vykdyti savo įsipareigojimus pagal Paskolos sutartį, jis privalo mokėti FT nustatyto dydžio 0,04 proc. dydžio delspinigius už kiekvieną pradelstą mokėti dieną |
| **Viešinimas** | FT informaciją apie Priemonės sąlygas privalo paskelbti savo interneto svetainėje, o taip pat, savo iniciatyva, taikyti ir kitas Priemonės viešinimo priemones |
| **Valstybės pagalbos teikimas ir sumavimas** | Paskolų SVV subjektams teikimas iš Priemonės lėšų palankesnėmis sąlygomis yra valstybėspagalba Paskolos gavėjui, teikiama pagal Komunikatą ir Priemonės schemą.Pagal Priemonę suteikta valstybės pagalba sumuojama su visa pagal Komunikatą Paskolos gavėjo gauta valstybės pagalba. FT, prieš suteikdamas Paskolą turi patikrinti, ar Pagalbos gavėjui suteikus Paskolą nebus viršyta didžiausia pagalbos suma vienam SVV subjektui, kaip tai nustatyta Komunikato 27 (d) punkte |
| **Suteiktos valstybės pagalbos registravimas** | Invega yra atsakinga už suteiktos valstybės pagalbos Paskolos gavėjui registravimą Valstybės pagalbos ir nereikšmingos pagalbos registre |
| **Audito reikalavimai** | FT įsipareigoja leisti Invegos, Europos Komisijos, Europos Audito Rūmų, FM, EIM, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotiems atstovams, kitiems ES institucijų ir ES įstaigų bei tinkamai įgaliotų nacionalinių subjektų, atstovams, turintiems teisę tikrinti, kaip panaudojamos Priemonės lėšos (toliau – **Audito institucijos**) teisės aktų nustatyta tvarka atlikti Priemonės auditą ir (arba) patikrinimą iki Paskolos gavėjo lygmens. FT sudaromose Paskolos sutartyse turi būti nustatyta analogiška pareiga Paskolos gavėjui. FT dokumentus, reikalingus Audito institucijoms, teikia neatlygintinai |
| **Informacijos ir dokumentų saugojimas** | Informacija ir dokumentai, susiję su pagalbos pagal Priemonę teikimu, saugomi ne trumpiau kaip 10 metų nuo paskutinės pagalbos suteikimo dienos  |
| **Kitos sąlygos** | Be kitų nuostatų, Sutartyse nustatomos kitos sąlygos: Paskolų sutarčių, Paskolos gavėjų prašymų su priedais ir kitų Paskolų suteikimą pagrindžiančių dokumentų saugojimo tvarka, Sutarties šalių teisės ir pareigos, ataskaitų formos ir jų pateikimo tvarka, Sutarties sąlygų keitimo galimi atvejai ir tvarka bei kitos sąlygos  |

Aprašo 2 priedas

Herbas arba prekės ženklas

(juridinio asmens pavadinimas)

(Juridinio asmens teisinė forma, buveinė, kontaktinė informacija, registro, kuriame kaupiami ir saugomi duomenys apie tiekėją, pavadinimas, juridinio asmens kodas, pridėtinės vertės mokesčio mokėtojo kodas, jei juridinis asmuo yra pridėtinės vertės mokesčio mokėtojas)

UAB „INVESTICIJŲ IR VERSLO GARANTIJOS“

**PRAŠYMAS**

**DĖL DALYVAVIMO ĮGYVENDINANT FINANSINĘ PRIEMONĘ „PASKLOS LABIAUSIAI NUO COVID-19 NUKENTĖJUSIEMS VERSLAMS“**

\_\_\_\_\_\_\_\_\_\_\_\_\_Nr.\_\_\_\_\_\_

(Data)

(Sudarymo vieta)

|  |  |
| --- | --- |
| Juridinio asmens pavadinimas (toliau – finansų įstaiga) |  |
| Buveinės adresas  |  |
| Už prašymą atsakingo kontaktinio asmens vardas, pavardė |  |
| Telefono numeris |  |
| El. pašto adresas |  |
| **Per Sutarties laikotarpį planuojama išduoti paskolų, Eur** |  |
| **Prašoma išmokėti Priemonės lėšų suma pirmu mokėjimu, Eur (nurodo tik Lietuvos banko prižiūrimas FT ir Lietuvos banko neprižiūrimas FT, jei yra įgyvendinęs Užtikrinimo priemones)** |  |

Šiuo prašymu pažymime, kad sutinkame su visomis INVEGOS fondo finansinės priemonės „Paskolos labiausiai nuo COVID-19 nukentėjusiems verslams“ (toliau – Priemonė) įgyvendinimo sąlygų aprašo sąlygomis.

Teikiame šį prašymą ir dokumentus, patvirtinančius gebėjimą įgyvendinti Priemonės ir atitikimą keliamiems tinkamumo reikalavimams bei patvirtiname, kad:

1) paraišką teikianti finansų įstaiga ir jos atstovai žino, kad Priemonė yra finansuojama iš į INVEGOS fondo lėšų;

2) paraišką teikianti finansų įstaiga ir jos atstovai patvirtina, kad Paskolos gavėjo FT mokami Paskolos administravimo mokesčiai negali būti didesni nei 2 proc. nuo Paskolos sumos, bet bendra Paskolos administravimo mokesčių suma, kurią iš viso Paskolos gavėjas turi sumokėti už Paskolą negali būti mažesnė kaip 130 EUR ir didesnė kaip 1300 EUR bei, esant poreikiui ir „Invegos“ prašymui, pateiks tai patvirtinančius įrodymus;

3) finansų įstaigai nėra iškelta nemokumo ar restruktūrizavimo byla, nėra pradėtas ikiteisminis tyrimas dėl ūkinės komercinės veiklos arba jis (jie) nėra likviduojamas (-i), nėra priimtas kreditorių susirinkimo nutarimas bankroto procedūras vykdyti ne teismo tvarka;

4) finansų įstaiga prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal finansų įstaigos veiklai taikomus teisės aktus;

5) finansų įstaigos vadovas, turintis (-ys) teisę juridinio asmens vardu sudaryti sandorį, ar buhalteris (-iai), ar kitas (-i) asmuo (asmenys), turintis (-ys) teisę surašyti ir pasirašyti apskaitos dokumentus, neturi neišnykusio arba nepanaikinto teistumo arba dėl finansų įstaigos per paskutinius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, komercine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą arba realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) Europos Sąjungos finansiniams interesams;

6) finansų įstaiga ir jos atstovai yra informuoti ir žino, kad pateiktus melagingą informaciją, kurią „Invega“ gali įrodyti bet kokiomis teisėtomis priemonėmis, šis prašymas bus atmestas.

Kartu su prašymu pateikiami šie dokumentai (pasirašydami prašymą ar kiekvieną dokumentą patvirtiname, kad dokumentų skaitmeninės kopijos yra tikros. Tais atvejais, kai visas prašymas su pridedamais dokumentais pasirašomas kvalifikuotu elektroniniu parašu, kiekvieno dokumento atskirai pasirašyti neprivaloma):

|  |  |  |
| --- | --- | --- |
| **Eil.Nr.** | **Pateiktų dokumentų pavadinimas** | **Dokumento puslapių skaičius** |
| **1.** | Priemonės įgyvendinimo aprašymas |  |
| **2.** | Pažyma apie atitikimą tinkamumo reikalavimams (Prašymo 1 priedas) |  |
| **3.** | Audituotos finansinės ataskaitos už paskutinius finansinius metus arba prieš tai ėjusius metus (tuo atveju, jei paskutinių finansinių metų ataskaitų rinkinys dar nebaigtas audituoti) |  |

|  |
| --- |
|  |
|  |  |
|  |  |  |  |  |  |
| (Pareigų pavadinimas) |  | (Parašas) |  | (Vardas ir pavardė) |  |

Prašymo 1 priedas

**PAŽYMA APIE ATITIKIMĄ TINKAMUMO REIKALAVIMAMS**

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas FT** | **Lietuvos banko neprižiūrimas FT** | **Žemiau šioje skiltyje įrašomi žodžiai: „Kriterijų atitinkame“ ir nurodoma kur pateikiame atitikimą patvirtinanti informacija arba „Kriterijaus neatitinkame“ ir pateikiamas paaiškinimas** |
| **FT yra finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas** | FT yra Lietuvos banko prižiūrimų finansų rinkų dalyvių sąraše | FT turi teisę teikti finansavimo paslaugas |  |
| **FT ir jo grupės valdymo struktūra** | Nereikia pateikti | Privaloma pateikti |  |
| **Patirtis ir reputacija** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai, remiantis Lietuvos banko duomenimis \* | FT, su juo susiję asmenys\*\*\* ir administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, negali būti minimi su korupcija susijusiuose viešai prieinamuose finansinių institucijų sankcijų sąrašuose |  |
| Vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas\* | FT vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas |  |
|  | Administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\* | FT administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\*\*\*\* |  |
| **Finansiniai reikalavimai ir normatyvai** | Lietuvos bankui turi būti pateikta audituota metinė finansinė atskaitomybė\* | Audituota metinė finansinė atskaitomybė |  |
| FT nėra taikomos Lietuvos banko poveikio priemonės, išskyrus įspėjimą \* | Minimalios 2019 m. metinės pajamos – ne mažiau kaip 100 000 EUR, iš jų ne mažiau kaip 50 proc. pajamų iš finansavimo veiklos |
| Jeigu Lietuvos bankas netaiko FT veiklos riziką ribojančių normatyvų, tokiu atveju taikomi Lietuvos banko neprižiūrimiems FT nustatyti normatyvai |  FT nuosavo kapitalo suma (įstatinio kapitalo, jo priedų, rezervų ir nepaskirstyto pelno suma) paraiškos pateikimo metu turi būti ne mažesnė nei 0,25 mln. EUR. FT koreguoto nuosavo kapitalo suma\*\* negali būti mažesnė kaip 0,1 mln. EUR. |
| **Minimali veiklos vykdymo trukmė 12 mėn. (iš kurių Lietuvoje ne trumpiau kaip paskutinius 4 mėnesius)** |  |  |  |
| **FT turi pagrįsti, kad Lietuvoje per paskutinius 12 mėnesių tinkamai suteikė ne mažiau kaip 50 vnt. paskolų verslo subjektams), kurių kiekvienos vertė ne didesnė kaip 100  000 Eur** |  |  |  |
| **Vidaus kontrolės sistema** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai remiantis Lietuvos banko duomenimis \* | FT turi turėti saugią ir patikimą jo veiklą užtikrinančią vidaus kontrolės sistemą, kaip tai nustatyta LR finansų įstaigų įstatyme |  |
| - | FT turi turėti nustatytas procedūras, skirtas vertinti pinigų plovimo ir (ar) teroristų finansavimo rizikos pasireiškimą bei ją valdyti |
| - | FT turi užtikrinti informacijos saugumą pagal BDAR reikalavimus |
| - | FT turi turėti galimų interesų konfliktų valdymo tvarkas ir procedūras |
|  | FT turi turėti elektroninių duomenų apdorojimo kontrolės ir apsaugos priemones |
|  | FT turi turėti patikimą dokumentų saugojimo sistemą ir duomenų, susijusių su paskolų teikimu verslo subjektams, kaupimo bei valdymo sistemą |

PAAIŠKINIMAI:

\* Tais atvejais, kai FT veiklos priežiūrą vykdo Lietuvos bankas, daroma prielaida, kad ši institucija yra patikrinusi FT atitikimą šiems tinkamumo reikalavimams, todėl lentelėje nurodytų tinkamumo reikalavimų vertinimai nėra atliekami, tačiau vadovaujantis Lietuvos banko internetinėje svetainėje skelbiama informacija yra patikrinama, ar FT nėra taikomos poveikio priemonės ar veiklos apribojimai. Jeigu FT taikomos poveikio priemonės ar veiklos apribojimai, „Invega“ gali paprašyti papildomos informacijos, siekdama įvertinti nustatytų pažeidimų mastą, jų ištaisymo terminus ir įtaką taikomiems tinkamumo reikalavimams. FT turi pateikti paaiškinimus kokių veiksmų buvo imtasi, kad pažeidimai, dėl kurių taikytos Lietuvos banko poveikio priemonės ar veiklos ribojimai būtų ištaisyti ar panaikinti ir neturės įtakos tinkamam Priemonės įgyvendinimui. Papildomų paaiškinimų iš FT neprašoma, kai Lietuvos banko taikyta poveikio priemonė - įspėjimas.

\*\* Koreguotas nuosavas kapitalas yra apskaičiuojamas mažinant nuosavo kapitalo sumą visų paskolų, išduotų su FT ir jo vadovais susijusiems asmenims\*\*\*, likučių suma, taip pat kito balanse apskaitomo turto, dėl kurio verte auditoriai negalėjo įsitikinti ir pareiškė sąlyginę nuomonę, vertei (pavyzdžiui, gautinomis sumomis, dėl kurių susigrąžinimo galimybių paskolos gavėjas auditoriams nepateikė pakankamų įrodymų). Koreguotas kapitalas gali būti didinamas FT akcininkų ar trečiųjų asmenų FT suteiktų paskolų suma, jeigu šios paskolos bus subordinuotos „Invegos“ atžvilgiu visu Sutarties galiojimo laikotarpiu (turi būti pasirašyti trišaliai susitarimai tarp Bendrovės, Finansų tarpininko ir lėšas paskolinusių asmenų arba pateikti kiti tinkami patvirtinimai dėl šio reikalavimo įvykdymo).

\*\*\* Su FT susijusiais asmenimis laikomi:

- asmenys, turintys FT kvalifikuotąją įstatinio kapitalo ir (arba) balsavimo teisių dalį ir jų kontroliuojamos įmonės;

- juridiniai asmenys, kurių kvalifikuotąją įstatinio kapitalo ir (arba) balsavimo teisių dalį turi FT;

- aukščiau nurodytų juridinių asmenų vadovai ir su jais artimos giminystės, taip pat svainystės ryšiais susiję asmenys;

- fiziniai asmenys, artimos giminystės, taip pat svainystės ryšiais susiję su FT kvalifikuotąją įstatinio kapitalo ir (arba) balsavimo teisių dalį turinčiais fiziniais asmenimis;

\*\*\*\* Asmuo negali būti laikomas nepriekaištingos reputacijos, jeigu:

- jis yra pripažintas kaltu padaręs Lietuvos Respublikos baudžiamajame kodekse numatytą sunkų, labai sunkų nusikaltimą arba tyčinį nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, visuomenės saugumui, valstybės tarnybai ir viešiesiems interesams ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas yra išnykęs arba panaikintas;

- jis yra pripažintas kaltu padaręs kitą Lietuvos Respublikos baudžiamajame kodekse arba kitų valstybių įstatymuose numatytą nusikalstamą veiką ir nuo bausmės atlikimo, bausmės vykdymo atidėjimo ar atleidimo nuo bausmės atlikimo dienos nepraėjo treji metai;

- jis buvo nušalintas ar atleistas iš pareigų ar darbo arba praradęs teisę verstis tam tikra veikla už neatitikimą įstatymuose keliamiems nepriekaištingos reputacijos reikalavimams arba dėl finansų rinką reglamentuojančių teisės aktų pažeidimo ir nuo nušalinimo ar atleidimo iš pareigų ar darbo arba teisės verstis tam tikra veikla praradimo dienos nepraėjo treji metai;

- jis piktnaudžiauja psichotropinėmis, narkotinėmis, kitomis psichiką veikiančiomis medžiagomis ar alkoholiu;

- yra kitų reikšmingų aplinkybių, kurios leidžia pagrįstai abejoti asmens gebėjimu užtikrinti patikimą ir apdairų finansų įstaigos valdymą arba tinkamą kitų nustatytų funkcijų atlikimą.

Aprašo 3 priedas

SUTARTIS

**SUTARTIS**

**DĖL SKATINAMOSIOS FINANSINĖS PRIEMONĖS**

**„PASKOLOS LABIAUSIAI NUO COVID-19 NUKENTĖJUSIEMS VERSLAMS“ ĮGYVENDINIMO**

2020 m. gegužės [diena] d. Nr. [numeris]

TURINYS

PREAMBULĖ

I SKYRIUS. SĄVOKOS IR TRUMPINIAI

II SKYRIUS. SUTARTIES OBJEKTAS (TAIKYMO SRITIS IR TIKSLAS)

III SKYRIUS. TEISĖS IR ĮSIPAREIGOJIMAI

IV SKYRIUS. TINKAMUMO SĄLYGOS

V SKYRIUS. PASKOLŲ TEIKIMO SĄLYGOS

VI SKYRIUS. COVID-19 PASKOLŲ PRIEMONĖS LĖŠŲ IŠMOKĖJIMO FT TVARKA

VII SKYRIUS. VALSTYBĖS PAGALBOS TEIKIMAS IR APSKAITA

VIII SKYRIUS. ATASKAITŲ FORMOS IR JŲ PATEIKIMO TVARKA

IX SKYRIUS. COVID-19 PASKOLŲ PRIEMONĖS LĖŠŲ GRĄŽINIMAS

X SKYRIUS. PROBLEMINIŲ PASKOLŲ ADMINISTRAVIMAS

XI SKYRIUS. BAIGIAMOSIOS NUOSTATOS

XII SKYRIUS. SUTARTIES ŠALIŲ ADRESAI IR REKVIZITAI

2020 m. gegužės [diena] d. šią sutartį dėl skatinamosios finansinės priemonės „Paskolos labiausiai nuo COVID-19 nukentėjusiems verslams“ (toliau – „COVID-19 paskolų priemonė“) įgyvendinimo sudarė:

uždaroji akcinė bendrovė „Investicijų ir verslo garantijos“,

atstovaujama generalinio direktoriaus Kęstučio Motiejūno,

juridinio asmens kodas 110084026

registruotos buveinės adresas Konstitucijos pr. 7, 09308 Vilnius, Lietuva

(toliau – „Invega“)

ir

[Pavadinimas],

atstovaujama [pareigos] [vardas ir pavardė],

juridinio asmens kodas [kodas]

registruotos buveinės adresas [adresas]

(toliau – „FT“)

(toliau kiekviena atskirai – „Šalis“, o abi kartu – „Šalys“)

**PREAMBULĖ**

Atsižvelgiant į tai, kad:

1. Invega, atlikdama INVEGOS fondo, įsteigto 2009 m. balandžio 7 d. finansavimo sutarties, sudarytos tarp Lietuvos Respublikos ūkio ministerijos, Lietuvos Respublikos finansų ministerijos ir Invegos pagrindu, valdytojo funkcijas 2020 m. balandžio 14 d. paskelbė kvietimą finansų tarpininkams sudaryti sutartis dėl INVEGOS fondo COVID-19 paskolų priemonės įgyvendinimo;
2. COVID-19 paskolų priemonė finansuojama iš Lietuvos Respublikos valstybės biudžeto lėšų;
3. FT sutinka įgyvendinti COVID-19 paskolų priemonę,

todėl susitariama taip:

# I SKYRIUS. SĄVOKOS IR TRUMPINIAI

* 1. Sutartyje iš didžiosios raidės vartojamos sąvokos ir trumpiniai suprantami taip (jeigu pagal kontekstą nereikalaujama kitaip):

|  |  |  |
| --- | --- | --- |
| 1.1.1 | Aprašas | 2020 m. balandžio 14 d. Invegos patvirtintas INVEGOS fondo skatinamosios finansinės priemonės „Paskolos labiausiai nuo COVID‑19 nukentėjusiems verslams“ įgyvendinimo sąlygų aprašas su priedais |
| 1.1.2 | COVID-19 paskolų priemonė | INVEGOS fondo įgyvendinama skatinamoji finansinė priemonė „Paskolos labiausiai nuo COVID-19 nukentėjusiems verslams“, finansuojama Lietuvos Respublikos valstybės biudžeto lėšomis |
| 1.1.3 | COVID-19 paskolų priemonės lėšos | iki 50 000 000 (penkiasdešimt milijonų) Eur Lietuvos Respublikos valstybės biudžeto lėšų, skirtų COVID-19 paskolų priemonei įgyvendinti |
| 1.1.4 | Duomenų bazė | Invegos FT nurodyta duomenų bazė, kurioje registruojamas kiekvienas paraišką suteikti Paskolą pateikęs SVV subjektas ir kiekvienas Paskolos gavėjas pagal COVID-19 paskolų priemonę |
| 1.1.5 | Finansinis įsipareigojimas  | FT įsipareigojimas, kiekvienam Paskolos gavėjui grąžinus Paskolą (ar jos dalį), sumokėjus už Paskolą priskaičiuotas palūkanas ir kitus mokėjimus, šias lėšas bei taip pat, Invegai pareikalavus, gautas ir nepanaudotas COVID‑19 paskolų priemonės lėšas, pervesti į INVEGOS fondą |
| 1.1.6 | INVEGOS fondas | 2009 m. balandžio 7 d. finansavimo sutarties, sudarytos tarp Lietuvos Respublikos ūkio ministerijos, Lietuvos Respublikos finansų ministerijos ir Invegos, pagrindu įsteigtas kontroliuojantysis fondas, kurio valdytojo funkcijas atlieka Invega |
| 1.1.7 | Komunikatas | 2020 m. kovo 19 d. Europos Komisijos komunikatas dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos |
| 1.1.8 | Paskola | FT Paskolos gavėjui iš COVID‑19 paskolų priemonės lėšų suteikta Paskolų tinkamumo sąlygas atitinkanti paskola pagal Paskolos sutartį |
| 1.1.9 | Paskolos gavėjas | Paskolos gavėjo tinkamumo sąlygas atitinkantis SVV subjektas, su FT sudaręs Paskolos sutartį |
| 1.1.10 | Paskolos gavėjo tinkamumo sąlygos | Sutarties 4.1 punkte nustatytos sąlygos, kurias FT patikrina prieš sudarydamas Paskolos sutartį su SVV subjektu |
| 1.1.11 | Paskolos sutartis | FT sudaryta sutartis su Paskolos gavėju dėl Paskolos suteikimo |
| 1.1.12 | Paskolų portfelis | FT pervestos ir į INVEGOS fondą negrąžintos COVID‑19 paskolų priemonės lėšos. Paskolų portfelis apskaitomas kaip atskiras apskaitos vienetas |
| 1.1.13 | Paskolų tinkamumo sąlygos | Sutarties 4.2 punkte nustatytos sąlygos |
| 1.1.14 | Probleminė paskola | Paskola, kai Paskolos gavėjas nesugeba vykdyti savo finansinių įsipareigojimų pagal Paskolos sutartį, t. y.: (a) Paskolos gavėjui iškeliama bankroto byla; ir (arba) (b) Paskolos gavėjas ne mažiau kaip 90 (devyniasdešimt) kalendorinių dienų nevykdo savo finansinių įsipareigojimų pagal Paskolos sutartį (t. y. negrąžina Paskolos dalies ir (arba) nesumoka palūkanų) |
| 1.1.15 | Neatitikimas | teisės nuostatų, Sutarties, Paskolos sutarties nesilaikymas, susijęs su FT arba Paskolos gavėjo veiksmais ar neveikimu, kai COVID-19 paskolų priemonės lėšos buvo ar gali būti panaudotos netinkamai |
| 1.1.16 | Nefinansuotinos išlaidos | Sutarties 4.2.2 papunktyje nustatytus kriterijus atitinkančios SVV subjekto išlaidos |
| 1.1.17 | Nefinansuotini subjektai | Sutarties 4.1.8 papunktyje nustatytus kriterijus atitinkantys SVV subjektai |
| 1.1.18 | Prašymas išmokėti lėšas | FT pateiktas nustatytos formos prašymas Invegai (Sutarties 1 priedas) išmokėti COVID-19 paskolų priemonės lėšas |
| 1.1.19 | Sutartis | ši Sutartis tarp Invegos ir FT kartu su visais jos priedais |
| 1.1.20 | Tinkamumo laikotarpis | laikotarpis, per kurį FT gali pasirašyti Paskolų sutartis su SVV subjektais ir išmokėti Paskolas Paskolų gavėjams, t. y. iki 2020 m. liepos 31 d. arba kitas Invegos nustatytas terminas |
| 1.1.21 | Tinkamumo sąlygos | Paskolos gavėjo tinkamumo sąlygos ir Paskolų tinkamumo sąlygos kartu |
| 1.1.22 | Valstybės pagalbos taisyklės | 1. Komunikatas; ir
2. Lietuvos Respublikos ekonomikos ir inovacijų ministro 2020 m. balandžio 15 d. įsakymu Nr. 4-229 „Dėl skatinamosios finansinės priemonės „Paskolos labiausiai nuo COVID-19 nukentėjusioms įmonėms“ schemos patvirtinimo“ patvirtinta Skatinamosios finansinės priemonės „Paskolos labiausiai nuo COVID-19 nukentėjusioms įmonėms“ schema
 |
| 1.1.23 | SVV deklaracija | Smulkiojo ir vidutinio verslo subjekto statuso deklaracija, kurios forma ir pildymo instrukcija patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl smulkiojo ir vidutinio verslo subjekto statuso deklaravimo tvarkos aprašo ir smulkiojo ir vidutinio verslo subjekto statuso deklaracijos formos patvirtinimo“ |
| 1.1.24 | SVV įstatymas | Lietuvos Respublikos smulkiojo ir vidutinio verslo plėtros įstatymas |
| 1.1.25 | SVV subjektas | smulkiojo ir vidutinio verslo subjektas, kaip ši sąvoka apibrėžta SVV įstatyme |

* 1. Sutartyje vartojamų sąvokų viena giminė apima visas gimines, o nuorodos į vienaskaitą apima ir daugiskaitą (ir atvirkščiai).
	2. Aprašo sąlygos taikomos tiek, kiek atitinkamų klausimų nereglamentuoja ši Sutartis.
	3. Visos Sutarties spragos turi būti užpildomos ir (ar) visi neaiškumai turi būti aiškinami vadovaujantis Sutarties preambulėje ir Aprašo sąlygose nurodytų teisės aktų nuostatomis, taip pat ir Aprašo nuostatomis.

**II SKYRIUS. SUTARTIES OBJEKTAS**

* 1. Sutartimi Invega ir FT susitaria dėl COVID-19 paskolų priemonės įgyvendinimo sąlygų.
	2. Sutartyje nustatytomis sąlygomis ir tvarka FT įgyvendina COVID-19 paskolų priemonę, be kita ko, COVID-19 paskolų priemonės lėšomis išduoda Paskolas Paskolų gavėjams. FT, išduodamas Paskolas, įsipareigoja laikytis Sutartyje nustatytų sąlygų, įskaitant, be kita ko, Paskolos gavėjui grąžinus Paskolą (ar jos dalį), sumokėjus už Paskolą priskaičiuotas palūkanas ir kitus mokėjimus, visas šias lėšas pervesti į INVEGOS fondą. FT neprisiima Paskolos negrąžinimo ir kitų mokėjimų pagal Paskolos sutartį nemokėjimo rizikos. Nepriklausomai nuo kitų Sutarties nuostatų, Šalys patvirtina, kad COVID-19 paskolų priemonės lėšos nėra skolinamos FT (t. y. Invega šias lėšas perveda FT jų išskolinimui pagal Sutarties sąlygas), FT veikia kaip tarpininkas tarp Invegos ir Paskolų gavėjų, ir COVID-19 paskolų priemonės lėšas išskolina Invegos rizika ir jos sąskaita, už tai gaudamas tik Sutartyje numatytą administravimo mokestį. FT nėra atsakingas už netinkamai išduotą Paskolą, jeigu Paskola buvo išduota netinkamai dėl Paskolos gavėjo pateiktų neteisingų duomenų, išskyrus Sutartyje aiškiai išskirtus atvejus, kai FT privalėjo patikrinti tokių Paskolos gavėjo pateiktų duomenų teisingumą.
	3. Už tinkamą Paskolos panaudojimą atsakingas Paskolos gavėjas. FT Paskolos panaudojimo tikrinti po Paskolos išdavimo neprivalo.
	4. Už COVID-19 priemonės įgyvendinimą FT valdymo mokestis nemokamas.
	5. FT Paskolas iš COVID-19 paskolų priemonės lėšų teikia eurais.

**III SKYRIUS. TEISĖS IR ĮSIPAREIGOJIMAI**

* 1. **Invega įsipareigoja:**
		1. išmokėti FT Sutartyje nustatyta tvarka ir sąlygomis COVID-19 paskolų priemonės lėšas Paskoloms teikti;
		2. priimti iš FT grąžinamas nepanaudotas COVID-19 paskolų priemonės lėšas, taip pat lėšas, gautas iš kiekvieno Paskolos gavėjo jam grąžinus Paskolą (ar jos dalį), sumokėjus už Paskolą priskaičiuotas palūkanas ir kitus mokėjimus;
		3. kilus nesutarimams ar sunkumams dėl Sutarties vykdymo, informuoti apie tai FT bei parengti siūlymus dėl šių nesutarimų ar sunkumų pašalinimo;
		4. užtikrinti, kad, vykdant Sutartį, kaip duomenų valdytojui, bus įgyvendintos tinkamos techninės ir organizacinės asmens duomenų tvarkymo priemonės, asmens duomenų tvarkymas atitiks 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme įtvirtintus reikalavimus;
		5. Elektroniniu paštu konsultuoti FT Sutarties nuostatų ir Aprašo sąlygų aiškinimo klausimais. Invegos teikiami išaiškinimai Sutartyje nurodytu elektroninio pašto adresu, yra laikomi oficialia Invegos nuomone;
		6. užtikrinti Duomenų bazės veikimą.
	2. **Invega turi teisę:**
		1. įvertinusi FT Paskolų suteikimo Paskolų gavėjams tempą ir vadovaudamasi racionalumo principu, atsižvelgiant į tai, kad COVID-19 priemonė yra trumpalaikė, pareikalauti iš FT neatlygintinai grąžinti visas ar dalį FT pervestų ir FT nepanaudotų COVID-19 paskolų priemonės lėšų. Nepanaudotos COVID-19 paskolų priemonės lėšos apskaičiuojamos iš FT pervestos COVID-19 paskolų priemonės lėšų sumos atėmus suteiktų Paskolų sumą;
		2. sustabdyti COVID-19 paskolų priemonės lėšų išmokėjimą FT ir (arba) vienašališkai nutraukti Sutartį bei pareikalauti iš FT grąžinti visas ar dalį FT pervestų COVID-19 paskolų priemonės lėšų, kai FT dėl savo kaltės nevykdo arba netinkamai vykdo savo sutartinius įsipareigojimus, nurodytus Sutartyje, ir (arba) Invega gauna informaciją ir įvertina riziką, kad FT gali būti nepajėgus vykdyti esamų ir būsimų įsipareigojimų pagal Sutartį;
		3. jeigu Sutarties 3.2.2 papunktyje nurodytu atveju FT negali grąžinti FT išmokėtų COVID-19 paskolų priemonės lėšų, nes šias lėšas jau panaudojo Paskoloms suteikti, pareikalauti iš FT perleisti iš atitinkamų Paskolų sutarčių kylančius reikalavimus Invegai Sutarties X skyriuje nustatyta tvarka ir terminais.
	3. **FT įsipareigoja:**
		1. suformuoti Paskolų portfelį, kuris suprantamas kaip atskiras apskaitos vienetas, kurio lėšos apskaitomos atskirai nuo kitų FT lėšų (t. y. FT įsipareigoja COVID-19 paskolų priemonės lėšas ir Paskolų gavėjų grąžintas Paskolas, sumokėtas už Paskolą priskaičiuotas palūkanas ir kitus mokėjimus apskaityti sąskaitoje, nurodytoje 3.3.2.1 papunktyje).
		2. Invegos naudai pirminiu maksimaliuoju įkeitimu įkeisti:
			1. visas esamas ir būsimas lėšas, esančias Paskolų portfeliui apskaityti skirtoje atskiroje sąskaitoje, atidarytoje FT arba FT kredito įstaigoje (įskaitant užsienio valstybės kredito įstaigos filialą, įsteigtą Lietuvos Respublikoje), arba Lietuvos banko licencijuotoje mokėjimo ar elektroninių pinigų įstaigoje. [Lietuvos banko prižiūrimam FT: FT  iš Paskolos gavėjų grįžusias lėšas į šią sąskaitą turi pervesti ne rečiau kaip vieną kartą per savaitę (paskutinę darbo savaitės dieną). [Lietuvos banko neprižiūrimam FT: FT  iš Paskolos gavėjų grįžusias lėšas į šią sąskaitą turi pervesti iš karto, kai lėšos iš Paskolos gavėjų grįžta FT.] FT sąskaitos numerį Invegai turi pateikti per 2 d. d. nuo Sutarties pasirašymo;
			2. visas FT reikalavimo teises, kylančias iš visų COVID-19 paskolų priemonės lėšomis suteiktų būsimų Paskolų sutarčių, įskaitant, bet neapsiribojant, visas reikalavimo teises į visas FT gautinas pinigines lėšas (paskolos grąžinimo sumas, palūkanas, delspinigius ir pan.) pagal būsimas Paskolų sutartis po to, kai Invega informuoja FT apie išieškojimo veiksmų pradžią;
		3. besąlygiškai pervesti iš kiekvieno Paskolos gavėjo gautą grąžintą Paskolą (ar jos dalį), sumokėtas už Paskolą priskaičiuotas palūkanas ir kitus mokėjimus į INVEGOS fondą Sutarties IX skyriuje numatytais atvejais ir nustatyta tvarka;
		4. [nuostata taikoma tais atvejais, kai FT sąskaita yra Lietuvos Respublikos kredito įstaigoje (įskaitant užsienio valstybės kredito įstaigos filialą, įsteigtą Lietuvos Respublikoje) arba Lietuvos banko licencijuotoje mokėjimo ar elektroninių pinigų įstaigoje:] FT kredito įstaigos arba mokėjimo ar elektroninių pinigų įstaigos nemokumo atveju, grąžinti Invegai FT sąskaitose buvusį nepanaudotą COVID-19 paskolų priemonės lėšų likutį ir (arba) Paskolų gavėjų grąžintų Paskolų, sumokėtų už Paskolas priskaičiuotų palūkanų ir kitų mokėjimų likutį Sutarties IX skyriuje nustatyta tvarka savo lėšomis;
		5. siekti Apraše nustatytų tikslų;
		6. priimti ir įvertinti kiekvieno besikreipusio SVV subjekto (nepriklausomai nuo to, ar jis yra FT klientas ar ne) paraišką suteikti Paskolą ir tokią paraišką atmesti tik esant šioje Sutartyje nustatytiems pagrindams;
		7. COVID-19 paskolų priemonės lėšas naudoti tik Paskoloms teikti pagal Sutarties IV ir V skyriuose nustatytas sąlygas ir užtikrinti Sutarties IV ir V skyriuose nustatytų sąlygų tinkamą įvykdymą;
		8. suteikti Paskolą tik Paskolos gavėjui, kaip apibrėžta Sutarties 1.1.10 papunktyje. Sprendimas suteikti Paskolą gali būti priimamas tik tuo atveju, jei Paskolos gavėjas deklaravo savo statusą, tinkamai užpildydamas SVV deklaraciją;
		9. kaupti informaciją apie Paskolų gavėjus, suteiktas Paskolas, grąžintas Paskolų sumas, laikantis FT nustatytų vidinių apskaitos procedūrų ir taip, kad būtų galima Invegai pateikti visą informaciją, kuri yra reikalinga FT Finansiniam įsipareigojimui pagal Sutartį apskaičiuoti bei patikrinti, ar Paskolos buvo suteiktos laikantis Sutarties reikalavimų. Invega turi teisę paprašyti, o FT privalo pateikti visą turimą informaciją apie Paskolos panaudojimo ir grąžinimo duomenis (Paskolos gavėjo FT sąskaitos išrašą) bei kitą su Sutarties įgyvendinimu susijusią informaciją. Siekiant išvengti abejonių, po Paskolos išmokėjimo, FT neprivalo tikrinti Paskolos panaudojimo. Informacija ir dokumentai ir (arba) jų kopijos Invegai teikiami neatlygintinai;
		10. nustatęs Neatitikimą, apie jį informuoti Invegą elektroniniu paštu paskolosCOVID-19@invega.lt per 3 (tris) darbo dienas nuo Neatitikimo nustatymo, nurodant visą su nustatytu Neatitikimu susijusią informaciją ir pateikiant informaciją kokių veiksmų imtasi, siekiant ištaisyti nustatytą Neatitikimą;
		11. Sutarties 3.3.9 papunktyje nurodytus dokumentus saugoti ne trumpiau nei 10 (dešimt) metų po kiekvienos atitinkamos Paskolos sutarties termino pabaigos;
		12. parengti ir pateikti Invegai ataskaitą pagal Sutarties VIII skyriuje nustatytą tvarką;
		13. leisti Invegos, Europos Komisijos, Europos Audito Rūmų, Lietuvos Respublikos finansų ministerijos, Ekonomikos ir inovacijų ministerijos, Valstybės kontrolės, Finansinių nusikaltimų tyrimų tarnybos prie Vidaus reikalų ministerijos, Specialiųjų tyrimų tarnybos, Konkurencijos tarybos įgaliotiems atstovams, kitiems Europos Sąjungos institucijų ir Europos Sąjungos įstaigų bei tinkamai įgaliotų nacionalinių subjektų atstovams, turintiems teisę tikrinti, kaip panaudojamos COVID-19 paskolų priemonės lėšos, teisės aktų nustatyta tvarka atlikti COVID-19 paskolų priemonės auditą ir (arba) patikrinimą iki Paskolos gavėjo lygmens. FT dokumentus, reikalingus šiame papunktyje nurodytoms institucijoms teikia neatlygintinai;
		14. Invegai pareikalavus, besąlygiškai grąžinti nepanaudotas COVID-19 paskolų priemonės lėšas Sutarties IX skyriuje nustatytais atvejais, tvarka ir terminais ir (arba) perleisti reikalavimus, kylančius iš Paskolų sutarčių Sutarties X skyriuje nustatyta tvarka ir terminais;
		15. COVID-19 paskolų priemonės lėšų naudojimosi laikotarpiu viešinti Paskolų teikimą, informaciją apie COVID-19 paskolų priemonę patalpinant savo internetinėje svetainėje;
		16. užtikrinti SVV subjektui galimybę Paskolos sutartį su FT sudaryti nuotoliniu būdu, Paskolos sutartį ir kitus susijusius dokumentus pasirašant kvalifikuotu elektroniniu parašu;
		17. užtikrinti, kad kiekvieno Paskolos gavėjo atliekamas mokėjimas pagal Paskolos sutartį būtų apskaitomas specialiai tam tikslui atidarytoje ir Sutarties 3.3.2.1 papunktyje nurodytoje bei Invegos naudai pagal Sutarties nuostatas įkeistoje FT sąskaitoje. FT iš Paskolos gavėjų grįžusias lėšas į šią sąskaitą turi pervesti 3.3.2.1 punkte nustatyta tvarka;
		18. tuo atveju, jeigu (i) FT sudarė Paskolos sutartį, prieš tai į Duomenų bazę neįvedęs informacijos apie iš SVV subjekto gautą paraišką suteikti Paskolą ir (arba) pasirašytą Paskolos sutartį su SVV subjektu, kaip to reikalaujama pagal šią Sutartį, ir (ii) Paskolos gavėjui paskolą iš COVID-19 paskolų priemonės lėšų suteikė kitas COVID-19 paskolų priemonės įgyvendinime dalyvaujantis finansų tarpininkas, Paskolą atitinkamam Paskolos gavėjui išduoti išimtinai iš savo lėšų ir savo rizika, nenaudojant COVID-19 paskolų priemonės lėšų;
		19. užtikrinti, kad FT dokumentai, teikiami Invegai pagal šią Sutartį, siunčiami elektroniniu paštu paskolosCOVID-19@invega.lt, būtų pasirašyti elektroniniu parašu. Kiti dokumentai (iš Paskolos gavėjo gauti dokumentai, Paskolos sutartis ir kt.) teikiami elektroniniu paštu paskolosCOVID-19@invega.lt kaip skanuotos dokumentų kopijos, FT pasirašytos kvalifikuotu elektroniniu parašu;
		20. teikti ketvirtinę ataskaitą apie FT kreditavimo veiklos ir apskaitos reikalavimų laikymąsi (Sutarties 4 priedas);
		21. užtikrinti, kad, vykdant Sutartį, kaip duomenų valdytojui, bus įgyvendintos tinkamos techninės ir organizacinės asmens duomenų tvarkymo priemonės, asmens duomenų tvarkymas atitiks 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme įtvirtintus reikalavimus;
		22. informuoti SVV subjektus apie asmens duomenų tvarkymo dalyką, trukmę, duomenų tvarkymo pobūdį ir tikslus, duomenų rūšis ir duomenų subjektų kategorijas, duomenų perdavimo Invegai tikslus ir pagrindus;
		23. užtikrinti, kad FT darbuotojai, tvarkantys asmens duomenis, laikysis konfidencialumo įsipareigojimo.
	4. **FT turi teisę:**
		1. gauti COVID-19 paskolų priemonės lėšas Paskoloms teikti Sutartyje nustatytomis sąlygomis ir tvarka;
		2. išmokėti Paskolos gavėjui Paskolos lėšas iš COVID-19 paskolų priemonės lėšų;
		3. gauti administravimo mokesčius iš Paskolų gavėjų, nustatytus pagal Sutarties 5.9 punkte numatytas taisykles;
		4. kreiptis į Invegą dėl Aprašo ir Sutarties nuostatų išaiškinimo bei Sutarties tinkamo įgyvendinimo;
		5. atsisakyti suteikti Paskolą šiais atvejais, kai:

3.4.5.1. potencialiam Paskolos gavėjui, jo naudos gavėjui ar bet kuriam su Paskolos gavėju ir (ar) jo naudos gavėju susijusiam asmeniui (įskaitant jų atstovus), arba asmenims, kurių naudai bus naudojama Paskola (pvz., potencialaus Paskolos gavėjo kontrahentams) taikomos sankcijos (bet kokios prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga, Lietuvos Respublika, Jungtinių Amerikos Valstijų vyriausybė (įskaitant JAV Iždo departamento Užsienio lėšų kontrolės biurą (OFAC) ar kitos valstybės bei tarptautinės organizacijos, kurių sankcijų reikalavimų laikosi FT ir (ar) šių subjektų institucijos);

3.4.5.2. FT įtaria, kad bet kuris iš Sutarties 3.4.5.1 punkte išvardytų asmenų (toliau kiekvienas iš jų – Asmuo) yra arba gali būti susijęs su pinigų plovimu, teroristų finansavimu ir (ar) kita kriminaline veikla (pvz., Asmuo veikia ar veikė didelės pinigų plovimo ir (ar) teroristų finansavimo rizikos srityje; Asmuo nepateikia pakankamos dokumentacijos ar kitų įrodymų apie Asmens nuosavybės ir valdymo struktūrą, lėšų sandoriams vykdyti šaltinį, verslo santykius ar kitos informacijos ir dokumentų, kurie yra reikalingi laikantis privalomų teisės aktų, reglamentuojančių pinigų plovimo ir teroristų finansavimo prevenciją);

3.4.5.3. FT dėl Paskolos gavėjo veiksmų ar neveikimo negali tinkamai atlikti visų veiksmų, kurie pagal taikytinus teisės aktus ir (ar) FT vidaus teisės aktus, reikalingi „Pažink savo klientą“ principo įgyvendinimui (pvz., potencialus Paskolos gavėjas nepateikia visų reikalingų dokumentų ar įrodymų, FT kyla abejonių dėl pateiktų dokumentų tikrumo ar autentiškumo);

3.4.5.4. FT Sutarties pasirašymo dieną galiojusių klientų aptarnavimo ir paslaugų teikimo bendrosiose sąlygose nurodytais atvejais, kurie neprieštarauja Sutarties nuostatoms;

3.4.5.5. Paskolos gavėjas nesutinka atsidaryti atsiskaitomosios sąskaitos pas FT arba neatlieka atsiskaitomosios sąskaitos atidarymui pas FT būtinų veiksmų, kai atsiskaitomosios sąskaitos turėjimas pas FT yra būtina sąlyga Paskolos administravimui ir (ar) Paskolos lėšoms pervesti.

* 1. Sutarties Šalys įsipareigoja vykdyti ir kitus Sutartyje bei Apraše nustatytus įsipareigojimus.

**IV SKYRIUS. TINKAMUMO SĄLYGOS**

**4.1. Paskolos sutartis gali būti sudaroma tik su tokiu SVV subjektu, kuris atitinka šias Paskolos gavėjo tinkamumo sąlygas:**

4.1.1. Paskolos teikiamos SVV subjektams, kaip ši sąvoka apibrėžta SVV įstatyme. Atitikimas šiam reikalavimui vertinamas pagal Paskolos gavėjo pateiktą SVV deklaraciją;

4.1.2. SVV subjektas veikia Lietuvos Respublikoje. Paskolos gavėjas laikomas veikiančiu Lietuvos Respublikoje tuo atveju, jeigu jis kuria darbo vietas Lietuvos Respublikoje, ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Lietuvos Respublikos socialinės apsaugos ir darbo ministerijos įmokas į Lietuvos Respublikos biudžetą. Atitikimas šiam reikalavimui vertinamas pagal viešus valstybinių registrų duomenis (ar kitus registrus, kurių duomenis naudoja FT savo veikloje);

4.1.3. SVV subjektas dėl COVID-19 protrūkio patyrė sunkumų. Laikoma, kad SVV subjektas patyrė sunkumų, jeigu jo apyvarta dėl COVID-19 protrūkio nukrito daugiau kaip 30 (trisdešimt) procentų. Sumažėjimas skaičiuojamas taip: vidutinė SVV subjekto mėnesio apyvarta po 2020 m. kovo 16 d. lyginama su vidutine mėnesio apyvarta, buvusia per 2019 m. SVV subjektų, kurie yra įsteigti nuo 2020 m. sausio 1 d. iki 2020 m. kovo 1 d., apyvartos sumažėjimo kriterijus nėra vertinamas. Atitikimas reikalavimui vertinamas pagal SVV subjekto pateiktą deklaraciją (paaiškinimą) (taip nustatoma apyvarta po 2020 m. kovo 16 d.) ir finansinę atskaitomybę (VĮ „Registrų centras“ pateiktą audituotą, arba, nesant audituotos, – neaudituotą) (taip nustatoma 2019 m. apyvarta) labai mažų, mažų ir vidutinių įmonių atveju arba pajamų deklaracijas verslininkų atveju. Esant poreikiui, Invega turi teisę pakeisti šį vertinimo kriterijų ar nustatyti kitokį jo vertinimo būdą;

4.1.4. SVV subjektas atitinka minimalius Lietuvos Respublikos mokesčių administravimo įstatymo 401 straipsnyje nustatytus patikimų mokesčių mokėtojų kriterijus. Atitikimas šiam reikalavimui vertinamas pagal viešai paskelbtą Valstybinės mokesčių inspekcijos informaciją;

4.1.5. SVV subjektas yra išlaikęs bent 50 (penkiasdešimt) procentų darbuotojų, palyginti su SVV subjekto darbuotojų skaičiumi, buvusiu 2020 m. kovo 1 d. Atitikimas šiam reikalavimui vertinamas pagal viešus valstybinių registrų duomenis (ar kitus registrus, kurių duomenis naudoja FT savo veikloje);

4.1.6. SVV subjektui nėra iškelta nemokumo byla pagal Lietuvos Respublikos juridinių asmenų nemokumo įstatymą arba iki jo įsigaliojimo galiojusius Lietuvos Respublikos įmonių bankroto įstatymą ir Lietuvos Respublikos restruktūrizavimo įstatymą. Atitikimas šiam reikalavimui vertinamas pagal viešus valstybinių registrų duomenis;

4.1.7. SVV subjektas paraiškos pateikimo metu yra pateikęs VĮ „Registrų centras“ 2019 m. finansinių ataskaitų rinkinį (išskyrus, kai Paskolos gavėjas yra verslininkas);

4.1.8. SVV subjektas nėra Nefinansuotinas subjektas. Laikoma, kad Nefinansuotinas subjektas atitinka šiuos kriterijus:

 4.1.8.1. 2019 m. gruodžio 31 d. buvo sunkumų patirianti įmonė, kaip apibrėžta 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka, taikant Sutarties 107 ir 108 straipsnius, 2 straipsnio 18 dalyje;

4.1.8.2. vykdo grynai finansinę veiklą, kai ši veikla vykdoma kaip finansinių investicijų veikla, išskyrus kai toks SVV subjektas vysto finansines technologijas. Finansinės technologijos (angl. *FinTech*) – tai technologijomis pagrįstos finansinės inovacijos, padedančios kurti naujus verslo modelius, veiklos programas, procesus ir produktus, kai SVV subjekto vystomomis technologijomis naudojasi ne pats SVV subjektas, bet jo klientai – kitos finansų įstaigos, dirbančios su galutiniais finansinių paslaugų, paremtų technologijomis, gavėjais;

 4.1.8.3. tiesiogiai veikia ginklų ir šaudmenų, tabako ir tabako gaminių bei distiliuotų alkoholinių gėrimų gamybos, perdirbimo bei prekybos sektoriuose;

 4.1.8.4. užsiima azartinių lošimų organizavimu.

Atitikimas Nefinansuotino subjekto kriterijams, vertinamas pagal SVV subjekto pateiktą deklaraciją, finansinės būklės 2019 m. gruodžio 31 dienai duomenis ir dokumentus arba, Invegai nurodžius, FT gali remtis ir trečiųjų šalių jau atliktais SVV subjekto būklės vertinimais, taip pat viešai prieinamus duomenis apie licencijas verstis nurodyta Nefinansuotinų subjektų veikla.

**4.2. Paskola gali būti suteikiama tik, jeigu ji atitinka šias Paskolų tinkamumo sąlygas:**

4.2.1. Paskolos skiriamos būtiniausioms Paskolos gavėjo apyvartinėms lėšoms finansuoti;

4.2.2. negali būti finansuojamos Nefinansuotinos išlaidos. Laikoma, kad Nefinansuotinos išlaidos atitinka šiuo kriterijus:

 4.2.2.1. finansavimas skirtas investicijoms į Nefinansuotinus subjektus;

 4.2.2.2. finansavimas skirtas išsimokėti dividendus, mažinti kapitalą išmokant lėšas dalyviams, supirkti savas akcijas ar atlikti kitokius mokėjimus iš kapitalo dalyviams, taip pat grąžinti arba suteikti paskolas dalyviams;

 4.2.2.3. finansavimas, panaudotas perfinansavimui, t. y. turimų įsipareigojimų finansų įstaigoms išankstiniam grąžinimui ar refinansavimui, taip pat įsipareigojimams kitiems asmenims pagal paskolos arba kreditavimo sutartis grąžinti anksčiau nei pagal nustatytą grafiką;

 4.2.2.4 finansavimas, skirtas gyvenamiesiems butams (apartamentams) įsigyti ir (arba) investicijoms į gyvenamųjų butų (apartamentų) būklės pagerinimą;

4.2.3. finansuojamos visos patirtos arba planuojamos patirti išlaidos laikotarpiu nuo 2020 m. kovo 16 d. iki 2020 m. liepos 31 d.

4.3. FT privalo vertinti atitikimą Tinkamumo sąlygoms, tačiau negali nustatyti griežtesnių reikalavimų.

4.4 FT gali reikalauti tik tokių dokumentų, kurie yra būtini nustatyti atitikimą Tinkamumo sąlygoms, tačiau negali reikalauti iš SVV subjekto pateikti perteklinių duomenų (pvz., reikalauti parengti verslo planą, kuriame būtų numatytas veiklos tęstinumo užtikrinimas).

**V SKYRIUS. PASKOLŲ TEIKIMO SĄLYGOS**

* 1. FT, prieš sudarydamas Paskolos sutartį su SVV subjektu, privalo atlikti šiuos veiksmus:
		1. patikrinti SVV subjekto, kaip ši sąvoka apibrėžta SVV įstatyme, statusą pagal SVV subjekto pateiktą SVV deklaraciją;
		2. pagal SVV subjekto pateiktą informaciją ir, kai tai aiškiai nurodyta Sutartyje, pagal papildomus FT prieinamus (naudojamus) patikrinimo šaltinius, nustatyti Tinkamumo sąlygų egzistavimą
		3. patikrinti SVV subjekto, kuris kreipėsi dėl Paskolos, statusą Invegos nurodytoje Duomenų bazėje. Jeigu Duomenų bazėje nėra duomenų apie tai, kad (a) SVV subjektas jau yra gavęs paskolą pagal COVID-19 paskolų priemonę; ir (b) SVV subjektas jau yra pateikęs paraišką suteikti paskolą pagal COVID-19 paskolų priemonę; FT turi suvesti į Duomenų bazę informaciją apie iš SVV subjekto gautą paraišką suteikti Paskolą. Jeigu Duomenų bazėje yra informacija apie tai, kad (a) SVV subjektas jau yra gavęs paskolą pagal COVID-19 paskolų priemonę; arba (b) SVV subjektas jau yra pateikęs paraišką suteikti paskolą pagal COVID-19 paskolų priemonę; FT negali priimti SVV subjekto paraiškos suteikti Paskolą ir negali suteikti tokiam SVV subjektui Paskolos;
		4. patikrinti pagal SVV subjekto užpildytą deklaraciją apie suteiktas paskolas ir lizingo sandorius pagal priemones, įgyvendinamas pagal Komunikatą (Sutarties 3 priedas), ar SVV subjektui suteikus Paskolą, nebus viršyta didžiausia pagalbos suma vienam SVV subjektui, kaip tai nustatyta Komunikate.
	2. SVV subjekto paraiška suteikti Paskolą FT turi būti išnagrinėta, Paskolos sutartis su SVV subjektu sudaryta ir Paskolos lėšos Paskolos gavėjui išmokėtos ne vėliau kaip per 3 (tris) darbo dienas nuo Paskolos gavėjo paraiškos gavimo su visais reikalingais Tinkamumo sąlygas pagrindžiančiais dokumentais gavimo, su sąlyga, kad FT gavo iš Invegos COVID-19 paskolų priemonės lėšų Paskolai išmokėti.
	3. FT suteikiamos kiekvienos Paskolos forma – paskola su konkrečiu grąžinimo grafiku. Paskolos grąžinimo grafikas turi numatyti, kad (a) Paskola pradedama grąžinti po Paskolos išmokėjimo Paskolos gavėjui praėjus 6 (šešiems) mėnesiams; (b) Paskolos grąžinimą lygiomis dalimis kas mėnesį nuo grąžinimo pradžios iki Paskolos termino pabaigos.
	4. FT suteikiamų Paskolų trukmė negali būti ilgesnė kaip 24 (dvidešimt keturi) mėnesiai. Šis terminas Paskolos gavėjo prašymu per pirmus 12 (dvylika) Paskolos termino mėnesių FT sprendimu gali būti pratęstas, tačiau ne ilgesniam kaip iš viso 36 (trisdešimt) mėnesių laikotarpiui, terminą skaičiuojant nuo esamos Paskolos sutarties sudarymo dienos. FT, prieš pratęsiant Paskolos terminą, jeigu dėl to perskaičiuojama Paskolai taikoma palūkanų norma, elektroniniu paštu paskolosCOVID-19@invega.lt privalo apie tai informuoti Invegą.
	5. Didžiausia COVID-19 paskolų priemonės lėšų suma, skiriama vienai Paskolai, turi neviršyti:

 5.5.1. dvigubos Paskolos gavėjo darbuotojams priskaičiuotos darbo užmokesčio su mokesčiais, įskaitant privalomojo socialinio draudimo ir sveikatos draudimo įmokas, sumos per metus. Jeigu Paskolos gavėjas veiklą vykdė 2019 m. ir anksčiau, darbo užmokesčio su mokesčiais suma nustatoma pagal 2019 m. faktinius duomenis. Tais atvejais, kai Paskolos gavėjas pradėjo veiklą po 2019 m. sausio 1 d., Paskolos suma negali viršyti numatomos darbo užmokesčio su mokesčiais sumos, išmokėtinos per pirmuosius 2 (dvejus) jo veiklos metams, apskaičiuotos remiantis iki 2020 m. kovo 16 d. buvusiais darbo užmokesčio duomenimis, arba

 5.5.2. 25 (dvidešimt penkių) procentų Paskolos gavėjo 2019 m. metinės apyvartos, arba, jeigu Paskolos gavėjas pradėjo veiklą vėliau nei 2019 m. sausio 1 d., Paskolos suma neturi viršyti 25 (dvidešimt penkių) procentų Paskolos gavėjo apyvartos iki Paskolos sutarties sudarymo;

 5.5.3. visais atvejais Paskolos suma vienam Paskolos gavėjui negali viršyti 1 000  000 (vieno milijono) Eur [pasirašant Sutartį su konkrečiu FT, šią sumą galima sumažinti iki 100 000 EUR, jei to prašo FT]. Šis ribojimas gali būti keičiamas, atsižvelgiant į situaciją rinkoje, tačiau neviršijant Komunikato nustatytų ribų.

* 1. Paskolos suma apskaičiuojama vadovaujantis Metodiniais nurodymais (Sutarties 5 priedas) pagal Paskolos gavėjo jau patirtas arba planuojamas patirti išlaidas darbuotojų darbo užmokesčiui (išskyrus tą darbo užmokesčio dalį, kurią Paskolos gavėjui iki Paskolos ar jos dalies išmokėjimo kompensavo valstybė pagal Lietuvos Respublikos užimtumo įstatymą mokėdama subsidijas už prastovą), transporto ir kitų paslaugų pirkimui, nekilnojamo turto nuomai (išskyrus tas išlaidas, kurias Paskolos gavėjui kompensuoja valstybė pagal priemonę „Dalinis nuomos mokesčio kompensavimas labiausiai nuo COVID-19 nukentėjusioms įmonėms“), turto išlaikymo išlaidoms, komunalinių paslaugų išlaidoms, Paskolos administravimo mokesčiams ir visoms kitoms Paskolos gavėjo būtinosioms administracinėms išlaidoms, kurios bus patirtos siekiant išlaikyti darbo vietas ir tęsti įmonės veiklą, kurių mokėjimo terminas sueina Tinkamumo laikotarpiu ir tai nėra susikaupusios senos skolos, kurių mokėjimo terminai buvo suėję iki Tinkamumo laikotarpio, padengti. Aiškumo dėlei, finansuojamos tik išlaidos, kurios bus patiriamos pinigais, nefinansuojant amortizacinių atskaitymų, atidėjinių, šalių susitarimais atidėtų mokėjimų ar kitų nepiniginių išlaidų. Jeigu prašoma Paskolos suma yra iki 100 000 (vieno šimto tūkstančių) eurų (imtinai), jos dydis nustatomas pagal SVV subjekto pateiktą deklaraciją (paaiškinimą) apie jo patirtas arba planuojamas patirti išlaidas laikotarpiu nuo 2020-03-16 iki 2020-07-31. Jeigu prašoma Paskolos suma didesnė nei 100 000 (vienas šimtas tūkstančių) eurų, jos dydis nustatomas pagal laikotarpiu nuo 2020-03-16 iki 2020-07-31 patirtas arba planuojamas patirti išlaidas pagrindžiančius dokumentus (sąskaitas, sutartis ir (ar) kitus apskaitos dokumentus).
	2. Vienam Paskolos gavėjui iš Priemonės lėšų gali būti suteikiama viena Paskola. [Nuostata taikoma tais atvejais, kai remiantis Aprašo sąlygomis, galiojusiomis iki 2020-04-26 (Invegos generalinio direktoriaus 2020-04-14 įsakymo Nr. B-43 „Dėl skatinamosios finansinės priemonės Paskolos labiausiai nuo COVID-19 nukentėjusiems verslams įgyvendinimo sąlygų aprašo patvirtinimo ir kvietimo paskelbimo“ 2020-04-14 dienos redakcija) buvo pasirašytos Sutartys su FT iki 2020-04-26] Paskolų gavėjams, kuriems, remiantis Aprašo sąlygomis, galiojusiomis iki 2020-04-26 (Invegos generalinio direktoriaus 2020-04-14 įsakymo Nr. B-43 „Dėl skatinamosios finansinės priemonės Paskolos labiausiai nuo COVID-19 nukentėjusiems verslams įgyvendinimo sąlygų aprašo patvirtinimo ir kvietimo paskelbimo“ 2020-04-14 dienos redakcija), ir pasirašytomis Sutartimis su FT, buvo išduota 100 000 Eur Paskola, tačiau vadovaujantis Metodiniais nurodymais (Sutarties 5 priedas), tokie Paskolos gavėjai gali gauti Paskolą iki 1 000  000  Eur, Paskolos suma gali būti padidinta, Paskolos sumą apskaičiuojant pagal Metodinius nurodymus.
	3. Paskolų gavėjams taikoma fiksuota metinė palūkanų norma, kuri, priklausomai nuo Paskolos trukmės, yra: (a) 0,1 procento tais atvejais, kai Paskolos trukmė iš viso yra iki 12 (dvylikos) mėnesių (imtinai); arba (b) 0,19 procento tais atvejais, kai Paskolos trukmė iš viso yra nuo 13 (trylikos) mėnesių iki 36 (trisdešimt šešių) mėnesių (imtinai). Skaičiuojant palūkanas, laikoma, kad metai turi 360 dienų, o mėnuo – 30 dienų. Tuo atveju, kai pratęsiama Paskolos trukmė, turi būti perskaičiuojamos Paskolos palūkanos visai Paskolos trukmei.
	4. FT nustato kiekvieno Paskolos gavėjo FT mokamus mokesčius pagal Paskolos sutartį, laikydamasis šių taisyklių: (a) visi Paskolos gavėjo FT mokami Paskolos administravimo mokesčiai (t. y. įskaitant, tačiau neapsiribojant, Paskolos sutarties sudarymo mokestį, Paskolos sutarties keitimo mokestį, Paskolos administravimo mokestį ir kitus bet kokius FT taikytinus mokesčius Paskolos gavėjui) negali būti didesni nei 2 (du) procentai nuo Paskolos sumos, tačiau bendra tokių Paskolos administravimo mokesčių suma, kurią iš viso Paskolos gavėjas turi sumokėti FT už Paskolą, negali būti mažesnė nei 130 (vienas šimtas trisdešimt) Eur ir didesnė nei 1 300 (vienas tūkstantis trys šimtai) Eur. Paskolos administravimo mokesčiai gali būti sumokami iš Paskolos lėšų. Paskolos administravimo mokesčiai FT sumokami su Paskolos išmokėjimu.
	5. Paskola išmokama už visą laikotarpį nuo 2020 m. kovo 16 d. iki 2020 m. liepos 31 d.
	6. Paskolos grąžinimo užtikrinimo priemonės iš COVID-19 paskolų priemonės lėšų suteiktoms Paskoloms netaikomos ir FT neturi teisės jų reikalauti iš nei vieno Paskolos gavėjo.
	7. FT privalo užtikrinti, kad sudaromose Paskolų sutartyse *inter alia* būtų numatytos tokios sąlygos:
		1. Paskola yra suteikiama pagal COVID-19 paskolų priemonę iš Lietuvos Respublikos valstybės biudžeto lėšų;
		2. Paskolos gavėjas yra informuotas, kad Paskolos iš COVID-19 paskolų priemonės lėšų suteikimas yra valstybės pagalba Paskolų gavėjui pagal Komunikatą;
		3. Paskolos gavėjas įsipareigoja Paskolą naudoti tik pagal Paskolos sutartyje nustatytą paskirtį;
		4. Paskolos gavėjas įsipareigoja saugoti Paskolos panaudojimą pagal paskirtį pagrindžiančius dokumentus ne trumpiau nei 10 (dešimt) metų po Paskolos sutarties termino pabaigos;
		5. Paskolos gavėjas įsipareigoja, FT pareikalavus, nedelsiant pateikti Paskolos panaudojimą pagal paskirtį pagrindžiančius dokumentus (originalus arba tinkamai patvirtintas kopijas);
		6. Paskolos gavėjas privalo grąžinti Paskolą ir priskaičiuotas palūkanas prieš terminą ir (arba) Paskolos sutartis nutraukiama, paaiškėjus, kad (a) Paskolos gavėjas pateikė neteisingus duomenis FT, siekiant sudaryti Paskolos sutartį, gauti Paskolos išmokėjimą ar pagrįsti Paskolos panaudojimą; (b) Paskolos gavėjas panaudojo Paskolą ne pagal paskirtį; (c) Paskolos gavėjas ilgiau nei 90 (devyniasdešimt) kalendorinių dienų vėluoja vykdyti savo mokėjimo įsipareigojimus pagal Paskolos sutartį; (d) Paskolos gavėjas netinkamai vykdo kitus iš Paskolos sutarties kylančius įsipareigojimus ir FT arba Invegai pareikalavus neištaiso tokios situacijos per nurodytą terminą;
		7. netaikomas išankstinio Paskolos grąžinimo mokestis;
		8. Paskolos gavėjui vėluojant vykdyti savo piniginius įsipareigojimus pagal Paskolos sutartį, jis privalo mokėti FT 0,04% dydžio delspinigius už kiekvieną pradelstą mokėti dieną;
		9. Paskolos gavėjas neprieštarauja, kad po Paskolos sutarties pasirašymo Paskolos sutarties kopija būtų perduota Invegai;
		10. Paskolos gavėjas neprieštarauja, kad duomenis apie jį ir Paskolos sumą Invega naudos COVID-19 paskolų priemonės viešinimo ir informavimo tikslais;
		11. Paskolos gavėjas įsipareigoja į savo patalpas įsileisti Sutarties 3.3.13 papunktyje nurodytų institucijų atstovus ir leisti jiems susipažinti su visais dokumentais, susijusiais su Paskolos panaudojimu;
		12. Paskolos gavėjas yra informuotas, kad įsipareigojimų pagal Paskolos sutartį nevykdymo atveju, FT perleis savo reikalavimą į Paskolos gavėją pagal Paskolą Invegai, kuri turi teisę išieškojimą pagal Paskolos sutartį pavesti atlikti trečiajam asmeniui, todėl Paskolos gavėjas neprieštarauja reikalavimų teisių perleidimui ir iš anksto sutinka tokiu atveju Invegai, kaip naujam kreditoriui, toliau vykdyti Paskolos sutartį.
	8. Kitas Paskolos suteikimo sąlygas, kiek jos neprieštarauja šios Sutarties nuostatoms, nustato Paskolos gavėjas ir FT abipusiu sutarimu, sudarydami Paskolos sutartį.
	9. FT, prieš pasirašydamas su SVV subjektu Paskolos sutartį, vadovaudamasis šios Sutarties sąlygomis ir reikalavimais, turi papildyti Duomenų bazę apie suteikiamą Paskolą.
	10. Tuo atveju, jeigu FT, vadovaudamasis šios Sutarties sąlygomis ir reikalavimais, konkretaus SVV subjekto atžvilgiu priėmė sprendimą nesuteikti jam Paskolos, šia informacija FT taip pat turi papildyti Duomenų bazę nedelsiant, bet ne vėliau kaip per 1 d. d.

**VI SKYRIUS. COVID-19 PASKOLŲ PRIEMONĖS LĖŠŲ IŠMOKĖJIMO FT TVARKA**

* 1. COVID-19 paskolų priemonės lėšos FT išmokamos dalimis:
		1. [Lietuvos banko prižiūrimam FT:] kol FT neatliko Sutarties 3.3.2 papunktyje nustatytų veiksmų, pirma COVID-19 paskolų priemonės lėšų dalis išmokama pagal FT prašymą, kuriame FT turi nurodyti, kiek jis planuoja suteikti Paskolų per 5 (penkias) darbo dienas, bet ne daugiau kaip 1 000 000 (vieno milijono) Eur;
		2. [Lietuvos banko prižiūrimam FT:] antroji COVID-19 paskolų priemonės lėšų dalis, jeigu FT atliko Sutarties 3.3.2 papunktyje nustatytus veiksmus, išmokama pagal FT prašymą (Sutarties 1 priedas), kuriame FT turi nurodyti, kiek jis planuoja suteikti Paskolų per 1 (vieną) mėnesį, bet ne daugiau kaip 5 000 000 (penkis milijonus) Eur;
		3. [Lietuvos banko prižiūrimam FT:] trečioji (ir kiekviena vėlesnė) COVID-19 paskolų priemonės lėšų dalis išmokama FT pagal prašymą (Sutarties 1 priedas), kai FT išmoka Paskolų gavėjams ne mažiau kaip 70 (septyniasdešimt) procentų bendros ankstesniais mokėjimais FT pervestos sumos.
		4. [Lietuvos banko neprižiūrimam FT:] kol FT neatliko Sutarties 3.3.2 papunktyje nustatytų veiksmų, COVID-19 paskolų priemonės lėšos FT išmokamos pagal pateiktą prašymą (Sutarties 1 priedas), kuris turi būti pagrįstas su Paskolų gavėjais sudarytomis sutartimis. COVID-19 paskolų priemonės lėšos FT pervedamos, jeigu FT skolų, susijusių su mokesčių mokėjimu, suma neviršija 50 (penkiasdešimt) Eur (tikrinami valstybės registruose viešai prieinami duomenys ir informacija), o taip pat, jeigu FT nėra iškelta nemokumo byla vadovaujantis Lietuvos Respublikos juridinių asmenų nemokumo įstatymu (tikrinami valstybės registruose viešai prieinami duomenys ir informacija). Tokiu atveju, FT iš Invegos gautas COVID-19 paskolų priemonės lėšas nedelsdamas, bet ne vėliau kaip per 1 (vieną) darbo dieną, perveda Paskolos gavėjui;
		5. [Lietuvos banko neprižiūrimam FT:] kai FT atlieka Sutarties papunktyje nustatytus veiksmus, COVID-19 paskolų priemonės lėšos toliau išmokamos pagal pateiktą prašymą (Sutarties 1 priedas), kuriame FT turi nurodyti, kiek jis planuoja suteikti Paskolų per 1 (vieną) mėnesį, bet ne daugiau kaip 1 000 000 (vieną milijoną) Eur;
		6. [Lietuvos banko neprižiūrimam FT:] kiekviena vėlesnė COVID-19 paskolų priemonės lėšų dalis pervedama FT pagal prašymą (Sutarties 1 priedas), kai FT išmoka Paskolų gavėjams ne mažiau kaip 70 (septyniasdešimt) procentų bendros ankstesniais mokėjimais FT pervestos sumos.
	2. Kol FT neatliko Sutarties 3.3.2 papunktyje nustatytų veiksmų, COVID‑19 paskolų priemonės lėšos FT išmokamos kaip galima greičiau, bet ne vėliau kaip per 2 (dvi) darbo dienas nuo FT prašymo išmokėti lėšas pagal COVID-19 paskolų priemonę pateikimo dienos.
	3. Kai FT atlieka Sutarties 3.3.2 papunktyje nustatytus veiksmus, COVID‑19 paskolų priemonė lėšos FT išmokamos kaip galima greičiau, bet ne vėliau kaip per 5 (penkias) darbo dienas nuo FT prašymo išmokėti lėšas pagal COVID-19 paskolų priemonę pateikimo dienos.
	4. Prašymai išmokėti lėšas Invegai pateikiami elektroniniu paštu paskolosCOVID-19@invega.lt šios Sutarties 3.3.19 papunktyje nustatyta tvarka.
	5. Paskolos gavėjui ir FT sudarius Paskolos sutartį, FT šią Paskolą įtraukia į mėnesinę ataskaitą (Sutarties 2 priedas).

**VII SKYRIUS. VALSTYBĖS PAGALBOS TEIKIMAS IR APSKAITA**

* 1. Paskolų teikimas, panaudojant COVID-19 paskolų priemonės lėšas, yra valstybės pagalba Paskolų gavėjams. Galutinis valstybės pagalbos naudos gavėjas yra Paskolos gavėjas.
	2. Valstybės pagalba paskolų forma yra teikiama pagal Valstybės pagalbos taisykles.
	3. SVV subjektas FT turi pateikti užpildytą deklaraciją apie suteiktas paskolas ir lizingo sandorius pagal priemones, įgyvendinamas pagal Komunikatą (Sutarties 3 priedas), o FT turi patikrinti, ar SVV subjektui suteikus Paskolą, nebus viršyta didžiausia pagalbos suma vienam SVV subjektui, kaip tai nustatyta Komunikato 27 (d) punkte;
	4. Už valstybės pagalbos dydžio Paskolos gavėjui patvirtinimą Suteiktos valstybės pagalbos ir nereikšmingos (*de minimis*) pagalbos registre yra atsakinga Invega. Paskolos gavėjui valstybėspagalbos suteikimo data yra Paskolos sutarties pasirašymo data.
	5. Pagal COVID-19 paskolų priemonę suteikta valstybės pagalba sumuojama su kita Paskolos gavėjo gauta valstybės pagalba pagal Komunikatą taip, kaip tai nustatyta Komunikate.
	6. Po Paskolos sutarties sudarymo FT sumažinus Paskolos sumą, Paskolos gavėjui nepanaudojus dalies Paskolos, grąžinus Paskolos dalį prieš terminą ir dėl kitų priežasčių, mažinančių valstybės pagalbos dydį, Paskolos gavėjui suteiktos valstybės pagalbos dydis Suteiktos valstybės pagalbos registre nėra taisomas.

**VIII SKYRIUS. ATASKAITŲ FORMOS IR JŲ PATEIKIMO TVARKA**

* 1. FT Invegai teikia mėnesinę ataskaitą apie suteiktas Paskolas (Sutarties 2 priedas) ir Ataskaitą apie FT kreditavimo veiklos ir apskaitos reikalavimų laikymąsi (Sutarties 4 priedas).
	2. Sutarties 8.1 punkte numatyta mėnesinė ataskaita apie suteiktas Paskolas (Sutarties 2 priedas) pildoma kaupimo principu už ataskaitinį laikotarpį, nebent Invega ir FT raštu susitartų kitaip. Šią ataskaitą FT Invegai teikia pasibaigus kalendoriniam mėnesiui elektroniniu paštu paskolosCOVID-19@invega.lt ir pasirašytą elektroniniu parašu. Ataskaita pateikiama per 15 (penkiolika) darbo dienų po kalendorinio mėnesio pabaigos.
	3. Sutarties 8.1 punkte numatyta Ataskaita apie FT kreditavimo veiklos ir apskaitos reikalavimų laikymąsi (Sutarties 4 priedas) teikiama pasibaigus ketvirčiui elektroniniu paštu paskolosCOVID-19@invega.lt ir pasirašyta elektroniniu parašu. Ataskaita pateikiama per 5 (penkias) darbo dienas po ketvirčio pabaigos.

**IX SKYRIUS. COVID-19 PASKOLŲ PRIEMONĖS LĖŠŲ GRĄŽINIMAS**

* 1. FT besąlygiškai privalo grąžinti Invegai nepanaudotas COVID-19 paskolų priemonės lėšas ir (arba) kiekvieno Paskolos gavėjo grąžintas Paskolas, sumokėtas už Paskolą priskaičiuotas palūkanas ir kitus mokėjimus pagal Paskolos sutartį:
		1. Paskolos gavėjui atlikus mokėjimą pagal Paskolos sutartį, kaip tai nustatyta Sutarties 9.2 punkte;
		2. Sutarties 3.2.1 ir 3.2.2 papunkčiuose nustatytais atvejais.
	2. FT kiekvieno Paskolos gavėjo grąžinamą Paskolą (ar jos dalį), sumokėtas už Paskolą priskaičiuotas palūkanas ir kitus mokėjimus perveda Invegai kartą per mėnesį ne vėliau kaip iki kito kalendorinio mėnesio 15 d. į INVEGOS fondo sąskaitą, nurodytą Sutarties 9.3 punkte.
	3. FT nepanaudotas COVID-19 paskolų priemonės lėšas grąžina ir (arba) kiekvieno Paskolos gavėjo grąžintą Paskolą (ar jos dalį), sumokėtas už Paskolą priskaičiuotas palūkanas ir kitus mokėjimus Invegai perveda į INVEGOS fondo banko sąskaitą Nr. LT30 4010 0424 0408 1792, esančią Luminor Bank AS. Pasikeitus INVEGOS fondo sąskaitos rekvizitams Invega informuoja FT raštu. Nuo rašto gavimo dienos mokėjimai atliekami į naują Invegos rašte nurodytą INVEGOS fondo sąskaitą.
	4. FT Finansiniai įsipareigojimai apskaičiuojami pagal kas mėnesį Sutarties VIII skyriuje nustatyta tvarka pateikiamą ataskaitą. Už pateikiamų duomenų teisingumą atsako FT.
	5. FT lėšas Invegai perveda į Sutarties 9.3 punkte nurodytą INVEGOS fondo sąskaitą mokėjimo paskirtyje nurodant *„grąžinamos COVID-19 paskolų priemonės lėšos“*, kur vienu mokėjimo pavedimu pervedamos lėšos pagal kelias Paskolų sutartis.

**X SKYRIUS. PROBLEMINIŲ PASKOLŲ ADMINISTRAVIMAS**

* 1. Priemonės valdytojas administruoja Problemines paskolas pagal savo standartines tvarkas ir procedūras, tačiau nepažeisdamas šios Sutarties nuostatų ir Aprašo sąlygų.
	2. Paskolai tapus Problemine paskola, taip pat Sutarties 5.12.6 punkte nurodytais atvejais(toliau kartu – Perduodamos paskolos), FT nedelsdamas, bet ne vėliau kaip per 5 (penkias) darbo dienas apie šį faktą informuoja Invegą, kartu pateikdamas reikalavimo teisių pagal Perduodamas paskolas perleidimui reikalingus dokumentus ir informaciją pagal Šalių sudarytą reikalavimo teisių perleidimo sutartį, kurioje nustatyta tvarka FT reikalavimo teisės į Paskolos gavėjus , kylančios iš Perduodamų paskolų, bus neatlygintinai perleidžiamos Invegai. FT neprivalo nutraukti Perduodamos Paskolos sutarties ir (ar) pradėti bei pats vykdyti išieškojimo proceso pagal Perduodamą paskolą.
	3. Šalys nedelsdamos, tačiau ne vėliau kaip per 10 (dešimt) darbo dienų po to, kai FT apie tai informavo Invegą ir pateikė visus dokumentus ir informaciją reikalavimo teisių perleidimui pagal Perduodamą paskolą, sudarys reikalavimo teisių perleidimo aktą dėl reikalavimo teisių į Paskolos gavėjus pagal konkrečias Perduodamas paskolas perleidimo .
	4. Prie sudaromos reikalavimo teisių perleidimo sutarties pagal Sutarties 10.2 punktą FT pridės visus privalomus turėti dokumentus (originalus arba tinkamai patvirtintas kopijas) ir duomenis apie Paskolos gavėją ir Perduodamą paskolą, patvirtinančius reikalavimo teisę bei papildomas teises, įskaitant teisę į palūkanas.
	5. FT po reikalavimo teisių perleidimo sutarties pagal Sutarties 10.3 punktą sudarymo kartu su Invega pasirašys ir pateiks Paskolos gavėjui pranešimą apie reikalavimo perleidimą.
	6. Reikalavimo teisių perleidimas pagal Sutarties 10.3 punktą yra neatlygintinis. Kiekviena Šalis pasidengia visas savo patirtas išlaidas, susijusias su reikalavimo teisių perleidimo pagal Sutarties 10.3 punktą įforminimu ir atitinkamų dokumentų, patvirtinančių reikalavimo teises, perdavimu arba priėmimu.

**XI SKYRIUS. BAIGIAMOSIOS NUOSTATOS**

* 1. Sutartis įsigalioja nuo jos pasirašymo momento ir galioja 5 metus, bet ne trumpiau, kaip iki šalių įsipareigojimų pagal Sutartį įvykdymo pabaigos. Šis terminas Šalių susitarimu galės būti pratęstas.
	2. Jeigu po Sutarties pasirašymo dienos kurios nors Sutarties nuostatos teisiškai taptų negaliojančios, toks negaliojimas neturėtų įtakos likusių nuostatų galiojimui. Bet koks nuoseklumo trūkumas dėl minimo teisiško netinkamumo turi būti užpildytas nuostata, kuri atitiktų Sutarties esmę ir tikslą.
	3. Sutartis jos galiojimo laikotarpiu gali būti keičiama abipusiu Šalių susitarimu raštu.
	4. Šalių viena kitai siunčiami pranešimai turi būti rašytiniai ir siunčiami elektroniniu paštu temos laukelyje aiškiai nurodant „COVID-19 paskolų priemonė“ arba registruotu paštu Sutarties XII skyriuje nurodytais adresais.
	5. Bet kuri Šalis per 3 (tris) darbo dienas raštu praneša kitai Šaliai apie nurodyto adreso pasikeitimą. Kol nėra gavusi tokio pranešimo apie adreso pasikeitimą, Šalis gali teisėtai perduoti pranešimus naujausiu jai tinkamai praneštu adresu.
	6. Sutartis sudaryta vadovaujantis Lietuvos Respublikos įstatymais. Ginčai dėl Sutarties sprendžiami derybomis, o nepavykus susitarti, Lietuvos Respublikos teisės aktų nustatyta tvarka.
	7. Sutarties priedai yra sudėtinė ir neatskiriama Sutarties dalis:

11.7.1. Prašymas išmokėti lėšas (Sutarties 1 priedas);

11.7.2. Ataskaita apie paskolų teikimą pagal COVID-19 paskolų priemonę (Sutarties 2 priedas);

11.7.3. Deklaracija apie suteiktas paskolas ir lizingo sandorius pagal priemones, įgyvendinamas pagal Komunikatą (Sutarties 3 priedas);

11.7.4. Ataskaita apie FT kreditavimo veiklos ir apskaitos reikalavimų laikymąsi (Sutarties 4 priedas);

11.7.5. Metodiniai nurodymai (Sutarties 5 priedas)

* 1. Sutartis sudaryta 2 (dviem) egzemplioriais, turinčiais vienodą juridinę galią.

**XII SKYRIUS. Sutarties šalių adresai ir rekvizitai**

|  |  |
| --- | --- |
|  | UAB „Investicijų ir verslo garantijos“Įmonės kodas 110084026Konstitucijos pr. 7, 09308 VilniusEl. paštas: paskolosCOVID-19@invega.ltTel. (8 5) 2107510UAB „Investicijų ir verslo garantijos“Generalinis direktorius \_\_\_\_\_\_\_\_\_\_\_\_\_\_ Kęstutis Motiejūnas |

1. Sąvokos šiame skyriuje suprantamos taip, kaip nurodyta šiose Pagrindinėse sąlygose. [↑](#footnote-ref-2)